“AlterEgo”нинг янги сони: Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги директори К.И.Алламжонов билан интервью\nDiyor24\tPosted on Avgust 8, 2019\nЯқинда сиз Европа бўйлаб катта “юриш” қилдингиз — Лондон ва Вена шаҳарларига ташриф буюрдингиз. Бу давлатларга боришдан асосий мақсадингиз нима бўлган?\nК.А: Бош мақсадим — мамлакатимиздаги сўз эркинлиги, оммавий ахборот воситалари соҳасидаги ўзгаришлар билан таништиришдан иборат бўлган.\nЁдингизда бўлса, ЕХҲТнинг сўз эркинлиги масалалари бўйича вакили жаноб Арлем Дезир томонидан хорижий ОАВ фаолиятига тўсқинлик қилмаслигимиз ҳақида мурожаат қилинган эди. Биз бу баёнотга жавобан катта ишларни амалга оширдик, яъни юртимизда кўплаб хорижий ахборот манбаларидан тўлиқ фойдаланиш имконияти тикланди, шунингдек, ахборот соҳасини эркинлаштириш бўйича бошқа чора-тадбирлар амалга оширилди. Бу ташрифлар ташаббуси Европа томонидан билдирилди ва биз ҳам мамнуният билан ушбу имкониятдан фойдаланиб, мамлакатимизда фуқаролар ва сўз эркинлиги, ОАВ мустақиллиги, давлат идоралари очиқлигини таъминлаш учун шакллантирилган “Йўл харитаси” доирасида амалга оширилган ишлар тўғрисида, қолаверса, Ўзбекистонда журналистика соҳасидаги касбий мақомлар ва қадриятларнинг ривожланиши тўғрисида ҳам сўзлаб бердик. Президентимизнинг сиёсий иродалари туфайли биз очиқлик йўлини танлаганимизни ва сўз эркинлигини қарор топтиришга интилаётганимизни хорижлик ҳамкасбларимизга етказдик. Гарчи ҳаммасини бир зумда амалга ошириш мумкин бўлмаса-да, биз олдимизга қўйган мақсадларни бажаришга ва жаҳон ҳамжамияти томонидан белгиланган талабларга жавоб беришга ҳаракат қиламиз.\nЖ: Сиз шахсан мамлакатда сўз эркинлигини қай даражада баҳолайсиз, унинг муаммолари нимада?\nК.А: Масаланинг икки томони бор: агар журналистик нуқтаи назардан ёндашсак, тажриба етишмаслигини таъкидлаш мумкин. Аксарият журналистларда билим етишмайди. Агар ўтмишга назар солсак, 25 йил давомида журналист касби эътиборсиз бўлган. Мамлакатда ОАВ соҳаси деярли ёпиқ ва цензура кучли бўлган, журналистлар ва ОАВ қатъий назорат қилинган ҳамда муайян омиллар сабаб журналистика факультети битирувчилари бошқа соҳаларга ўтиб кетишган. Журналистик фаолиятини давом эттирганлар эса асосан енгил, юзаки ёндашувларга берилиб кетишган, воқеликларни чуқурроқ, таҳлилий нуқтаи назардан ёритишмаган ва мукаммаллашиш учун ўз устида ишлашмаган.\nБироқ энди бирданига профессионал даражада ишлаш имконияти юзага келди, кутилмаганда ҳамма эшиклар очилди. Албатта, муаммолар ҳам бор. Журналистлар учун осон бўлаётгани йўқ. Биз буни жуда яхши тушунамиз. Бироқ, яна бир бор қайтараман, юртбошимизнинг сиёсий иродалари бор, давлат ва ҳукуматнинг танлаган йўли, ўз ёндашуви бор. Буни сизнинг ҳамкасбларингизга тегишли бўлгани учун гапиряпман.\nДавлат хизматчилари, яъни мансабдор шахслар томонидан йўл қўйилаётган муаммолар ҳам мавжуд.\nЖ: Ҳозирги очиқлик ва умумий хайплар атмосферасида дарёнинг нариги қирғоғидагилар — давлат амалдорлари ўзини қандай ҳис қилмоқда?\nКА: Уларга осон эмас. Чунки журналистикани назорат қилишга асосланган ўтган 25 йиллик даврда барча амалдорлар ўзини бўш қўйган, хотиржам юрган. Улар одамлар билан мулоқот қилишмаган, кун тартибидаги оддий масала бўйича ҳам интервью беришмаган, чунки бу ман этилган. Ҳатто матбуот хизматлари бўлмаган. Амал эгалари ва раҳбарларга, яъни биринчи шахсларга матбуот, жамоатчилик олдига ва оммавий ахборот воситаларига чиқиш очиқчасига тақиқлаб қўйилган. Фақат битта одам чиқиши мумкин бўлган, холос. Шу сабаб, амалдорлар ўзларини “қўйворишган”. Хорижий давлатларда жамоатчилик билан ишлаш давлат хизматчилари мажбуриятининг муҳим қисми ҳисобланади, чунки улар ҳар бир ҳаракатларини жамият олдида оқлашлари ва изоҳ беришлари лозим. Бизда эса ҳамма ўзига ўзи хон эди, хоҳлаганини қилар ва фақат битта одамгина ҳакам эди. Бу одамда 30 миллион аҳолининг қаричига қараганда нисбатан тор доирадаги талаблар бўлиши мумкин эди. Бутун аҳолига қараганда битта одамнинг кўнглини топиш осонроқ.\nЭндиликда очиқ танқид қилиш имконияти туғилди. Вазирлик ва идора раҳбарлари ОАВ ва журналистлар олдида чиқиш қилишларига тўғри келди. Табиийки, бу муаммоларсиз бўлмайди.\nБиламизки, улар чиқиш қилишганда биргина хато жавоб кескин мунозараларга айланиб кетади. Салбий оқибатларга олиб келади. Бу эса амалдорларни ўз устида ишлашга мажбур қилади. Улар ўйлаб гапиришни бошлашади. Бу ҳам ўзига хос тарбия жараёни. Яна бир бор таъкидлашни истардим: буларнинг барчаси осон кечаётгани йўқ.\nЖ: Бугунги кунда танқиддан кўра ёлғон овозалар, провакациялар кўп. Бундай ҳолатларда сўз айтиш ҳуқуқига жуда эрк бериб юборилган бўлмайдими? Чунки жуда кам киши холис бўлишга интилади, ҳаммаси хайпларга асосланган ва бу аҳолининг норозилигига сабаб бўлмоқда.\nКА: Албатта, буларнинг барчаси назоратда. Биз атайин имконият бердик. Мана, яқиндагина ўтказилган матбуот анжуманида бир журналист “Нотўғри маълумот ва провакациялар учун журналистларни жазолаш вақти келмадими?”, дея савол берди. Мен унга жавобан: “Шошмайлик. Биз эндигина соҳага эркинлик бериб, нафас олишни бошладик. Журналистлар эндигина кўтарилишни бошлашмоқда. Мен ОАВ соҳасида кўплаб қўпол қонунбузарликлар бўлаётганини кўриб, тушуниб турибман. Бизда ҳали танқидий журналистика ривожланмаган. Журналистлар ўзларини эркин ижодкор этиб ҳис қилишлари учун ҳали кўп ишларни амалга ошириш зарур. Майли, ҳозир улар адашишсин ёки ўзларини касб нуфузига хос бўлмаган тарзда тутишсин, майли истаганини қилсин, биз уларни қистовга олмаймиз. Буларнинг барчасидан кўзланган мақсад — журналистика соҳаси ўсишига тўсқинлик қилмаслик. Бироқ кейинчалик биз албатта ўйин қоидаларини аниқ ўрнатамиз. Ҳозирча эса бош ҳакам — жамоатчилик фикри. Тўғри, улар шов-шув кўтаришяпти. Бошқа тарафдан эса бу давлат тузилмаларини ишлашга мажбур қиляпти. Мудраб ўтирган ўринларидан уйғотишга ундаяпти. Бу жараён, жараён эса осон бўлмайди”, дедим.\nЖ: Сизни Uz24 ва Turon24 муассиси дейишади. Сиз ва жамоангиз қачондир цензурага учраганми?\nКА: Албатта. Нега биз медиа соҳасида яхши ишлаймиз? Чунки мен вазирлик ва идораларнинг матбуот хизматида, ОАВда, телеканалларда оддий ходим сифатида ишлаганман. Мен сайт очиш жуда қийин бўлган вақтларда сайт ташкил этганман. Баъзида таҳдидлар ҳам бўлган, бирор ахборотни узатишдан аввал минг марта таҳлил қилганмиз. Бироқ жамоамизнинг дадиллиги ва ўз касбига содиқлиги ўз натижасини кўрсатган ва биз кўп марта ўткир масалаларни ёритишга муваффақ бўлганмиз. Бунинг учун гоҳида панд ҳам еганмиз.\nЖ: Нега Turon24 ёпилди, у медиа майдонда ёриб чиқиб ўз ишини бошлаганди?\nК.А: Turon24 жиддий провокацион фитналарга дуч келди. Turon24 ташаббуси илгари мен билан ишлаган, мен яхши билган ёш йигитларнинг ташаббуси эди. Биласизми, мен бунга қадар бизнес билан шуғулланганман ва менинг медиа тузилмаларим бор эди. Улар менинг ёнимга “Сиз Президентнинг матбуот котибисиз, ОАВ даражасини кўтаришга ҳаракат қиляпсиз. Бизда ғоя бор, агар сиз қўллаб-қувватласангиз ва ахборот олиш учун эшикларни очишга ёрдам берсангиз, сайт ташкил этамиз», дейишди. Мен хўп дедим. Мен ўша вақтда менга мурожаат қилганларнинг ҳаммасига ёрдам бердим ва қўллаб-қувватладим. Натижаси нима бўлди? Бу шахсан менинг сайтим экани ҳақида ва манфаатлар тўқнашуви борлиги тўғрисида миш-мишлар тарқалди. Сайтда танқидий материаллар узатила бошланганда фитналар авж олди, амалдорлар уларга эмас, менга қўнғироқ қила бошлашди. Гўёки мен атайлаб уларга салбий кампанияларни уюштираётгандай. Мен уларга бу сайтга ҳеч қандай алоқам йўқлигини тушунтирдим. Аммо мен барча журналистларни қўллаб-қувватлайман. “Агар сизда муаммо бор бўлса, уни олиб чиқиш керак. Менга қўнғироқ қилгандан кўра, яхшиси уларга жавоб беринг”, дедим. Шундай қилиб, ўзим босим остида қолдим. Ушбу салбий вазиятларнинг барчаси собиқ хавфсизлик кучлари туфайли юзага келди. Улар Turon24ни йўқ қилиш учун қаттиқ курашишди ва кўриб турганингиздек, у йўқ.\nЖ: Қайси маҳаллий оммавий ахборот воситаларини ўқийсиз?\nК.А: Мен барча маҳаллий ОАВни ўқиб чиқаман, чунки бу менинг ишим. Агар мени нима кўпроқ қизиқтиришини сўрасангиз, мени блогерлар фикри кўпроқ қизиқтиради. Сизнинг кўрсатувларингизни кузатаман. Яқинда фаолиятингизни бошлаган бўлсангиз-да, ҳаммаси яхши кетяпти. Ферузхон, Kun.uz, Gazeta.uzларни ўқийман. Мен ўқишга мажбур бўлган ва мен ўқиш учун қидирган ОАВ мавжуд. Бироқ касбим тақозоси сабаб, мен барчасини ўқийман. Менга ҳар эрталаб барча мақолалар ва блогерлар фикри йиғилган папкани олиб киришади.\nЖ: Келинг, сўз эркинлигига қайтамиз. Яқиндагина ижтимоий тармоқларда Гулнора Каримовани Instagram саҳифаларида қўллаб-қувватлаган бир нечта санъаткорлар, жумладан Жаҳонгир Позилжонов, Ҳалима Ибрагимоваларнинг Zo‘r TV телеканалида клипларини узатишни тақиқлангани муҳокама бўлди. Бу сўз эркинлигининг бузилиши эмасми?\nКА: Мен ҳам бу ҳақида ўқидим, бироқ менинг уларга тақиқ қўйилганига ишончим комил эмас. Яхшиси, Zo‘r TV телеканали бу ҳақида расмий баёнот берсин: ким ёки нима учун уларга тақиқ қўйгани ҳақида, шунда мен ўз фикримни билдиришим мумкин. Аслида эса, яна бир бор такрорлайман, ҳар бир киши, ҳар бир журналист ёки блогер ўз фикрини билдириш ҳуқуқига эга. Олтин қоида бор: “Айтилган сўз учун жавоб бериш зарур”. Агар айтган сўзларинг тўғрилигига ва ҳеч кимни ҳақорат қилмаслигига ишончинг комил бўлса, истаганингни гапир.\nЖ: Нима деб ўйлайсиз, нега ўзбек телевидениеси кўпчилик фикри бўйича жуда ёмон?\nКА: Ўзбекистон телевидениеси деганда давлат каналларини назарда тутяпсизми ёки хусусий каналларни?\nЖ: Давлат ва хусусий каналларни ҳам. Биламан, бир нечта каналларга алоқангиз бор, бироқ менга уларда ҳақиқатан долзарб, қизиқарли, таълимий кўрсатувлар камлиги, кўпроқ кўнгилочар дастурларга эътибор қаратилиши жуда қизиқ. Бу нима билан боғлиқ?\nКА: Мен сўзларингизга бир оз ўзгартириш киритмоқчиман. Менинг ҳозирги кунда ҳеч қайси каналга алоқам йўқ, бу барчага аён. Мен фақат давлат ишлари билан бандман. Саволингизга жавоб берадиган бўлсам, бу кўпроқ контентни шакллантирадиган инсонларниниг билим ва даражасига боғлиқ. Агар эътибор қаратаётган бўлсангиз, бугунги кунда шундай тенденция кузатилмоқда: нима оддий ва жўн бўлса, бу ажойиб нарса сифатида қарши олинмоқда. Масалан, мен ҳеч қайси канални томоша қилмаслигим мумкин эмас. Масалан, мен учун битта кўрсатувни қабул қилиш қийин дейлик. Бироқ рейтингга қарасанг — ўша кўрсатув энг юқори ўринда бўлади.\nЖ: Тўғри, шундай.\nКА: Шунинг учун ҳам, эҳтимол сизнинг фикрингизча, сиз ҳам менга ўхшаб бу каналларни кўрмаганингиз учун улар шундай ёмон кўринади. Бироқ аксарият кишилар уни ёқтиришса-чи? Агар бу кўрсатув аҳолига ёқмаса, эфирдан олиб ташлашлари мумкин эди-ку ахир. Лекин у томошабинларга ёқади. Майли, роҳатланишсин.\nЖ: Муаммо одамлардами?\nКА: Гап факат одамларда эмас. Гап, яна бир бор таъкидлайман, контентни шакллантирадиган одамларнинг билим даражасига боғлиқ. Улар ҳам ўзимизнинг одамлар, четдан келган эмас. Хусусий каналлар ёки бошқа каналлар хориждан мутахассисларни жалб қила олишмайди. Сиз бу ҳақида эшитганмисиз? Ва негалигини биласизми?\nЖ: Йўқ, билмайман.\nКА: Чет эллик мутахассислар келишганда улар бизнинг аҳолига нима маъқул келишини тушунишмайди. Уларнинг менталитетларига, дунёқарашларига бу ерда шакллантирилган контент тўғри келмайди. Улар буни тушунишди, улар буни бошларидан ўтказишди. Хорижий мутахассислар жуда катта лойиҳаларни бошлашган эди. Бироқ бу лойиҳалар самарасиз бўлди.\nМасаланинг бошқа томони ҳам бор. Бизда реклама бюджети жуда кам. Масалан, мен эшитган маълумотларга кўра, республика бўйича барча телеканалларда умумий реклама бюджети 15 млн. долларни ташкил этади. 20 та телеканал учун 15 млн. доллар нима бўлади? Офис ва бошқа харажатлар ҳар бир канал учун 1-1,5 млн. доллар бўлса, улар қайси пулга контентни шакллантиришлари мумкин?\nМен телеканалларда ишлаганимда турли хорижий компаниялардан ҳар хил йирик лойиҳалар билан келишарди. Масалан, улар доим “Нега сизларда “Голос”га ўхшаган кўрсатув йўқ? Нега сизларда жаҳон брендидаги сериаллар ёки ситкомлар йўқ?” дея кўп сўрашар эди. Ҳаммаси маблағга боғлиқ. Агар буларнинг барчасининг харажатлари қопланмаса, қандай қилиб сифатли контент ёки лойиҳа тақдим этиш мумкин? Яъни, бу томон ҳам жиддий аҳамиятга эга. Ҳаммаси бир-бири билан чамбарчас боғлиқ. Айтганимдек, контентни шакллантирадиган журналист ёки ижодкорлар даражаси, бюджет ва иқтисод ҳамда одамларнинг тушуниши. Агар бу кимгадир ёқмаса, телевизорни ўчириб қўйиши мумкин.\nЖ: Нима деб ўйлайсиз, қачондир бу вазият ўзгарадими?\nКА: Бу ҳаммаси иқтисод ривожланиши билан боғлиқ. Иқтисод юқори даражада бўлса, одамларнинг дунёқараши ўзгаради. Одамларнинг пули кўпайса, улар талабчан бўлишади. Кейин уларни бундай оддий ва арзон нарсалар билан ҳайратлнтира олмайсиз. Ва улар янада кўпроқ нарсани исташади. Чунки пул ва имконият сабаб улар бошқа давлатларга саёҳат қилишни бошлайдилар, қўполроқ айтганда, ҳаётнинг турли жозибаларини, ҳаёт пул билан гўзал эканини тушуна бошлайдилар. Улар буни тушунишганда сифатли таълим, тиббий хизмат, сифатли хизматлар ва телевидениеда сифатли контентни хоҳлашади. Буларнинг барчаси иқтисод билан боғлиқ, тамом.\nЖ: Яна сўз эркинлигига қайтамиз. Кўпчилик учун сўз эркинлиги, таъкидлаганингиздек — танқид. Нима деб ўйлайсиз, Президентни танқид қилиш мумкинми? Нега буни ҳеч ким қилмайди?\nКА: Мен фикрингизга қўшилмайман, танқид қилишяпти. Мен яқинда Gazeta.uzда бир мақола ўқидим, танқидий. Нега Президентни танқид қилишмайди? Бу савол — менга эмас. Демак бунга сабаб йўқ. Билмадим, биз барча ҳуқуқ ва имкониятларни беряпмиз. Нега сиз танқид қилмайсиз?\nЖ: Менга ҳаммаси ёқади.\nКА: Демак, кўпчиликка ёқади.\nЖ: Сиз Президент матбуот котиби лавозимига тайинланганингиздан сўнг оммавий ахборот воситаларига жиддий кириб келдингиз. Сиз матбуот котиби этиб тайинланган кунингизни эслайсизми?\nКА: Ҳа. Мен тоғда эдим. Менга қўнғироқ қилиб: “Сен Президентнинг матбуот котиби этиб тайинландинг”, дейишган.\nЖ: Бу одатда қандай бўлади? Бу қандайдир резюме юбориш биланми ёки суҳбат орқалими? Қандай қилиб одамлар муҳим лавозимларга тайинланади?\nКА: Мен бундай лавозимларга фақат яқин алоқалар орқали тайинлашади ёки бунинг учун пул тўлаш керак, деб ўйлардим доим. Чунки мен шундай ҳолатларга ўз кўзларим билан гувоҳ бўлгандим, мен шу соҳада ўсдим ва бундай ишлар қандай бўлишини кўрдим. Ва шу сабаб, 2012 йил эди шекилли, давлат тузилмаларини бутунлай тарк этдим. Ҳафсалам пир бўлган эди. Шунчалик содда бўлган эканманми, доим “Агар яхши ишласанг, албатта назарга тушасан ва юқорига кўтариласан”, деб ўйлардим. Амалда эса бундай бўлмади. Мен кечаю-кундуз ишладим, неча кунлаб дам олмадим. Бироқ кўтарилмадим. Ва қайсидир бир кунда мени йиғилишда қаттиқ койишди ва давлат ишидан менинг кўнглим қолди, ҳафсалим пир бўлди. Мен: “Бўлди, раҳмат, болалар, энди мен давлат ишида ишламайман”, дедим ва кетдим.\nБизнес билан шуғулланишни бошладим. Лойиҳалар билан ишлашга киришдим. Мен қаттиқ хафа бўлиб, ҳафсалам пир бўлганди. Бироқ вақт ўзгарди, шу тарзда бизнес билан шуғулланишда давом этдим ва яхши натижаларга эришдим. Мен ўса бошладим, бизнесда давлат ташкилотларига қараганда анча адолатли муҳит бор эди. Биз 8 тоннали ош дамлаш лойиҳасини амалга оширганимизда (буни ақлбовар қилмас иш деб ҳисоблайман) мен кўпчиликнинг тилига тушиб қолдим. Чунки бу ўта жиддий лойиҳа эди, назаримда. Сиз қатнашганмидингиз?\nЖ: Бу жуда ажойиб лойиҳа эди. Афсуки мен унда иштирок этолмадим, чунки жуда кўп одам бор эди.\nКА: Кейин мен кўп танқидлар остида қолиб кетдим. Ҳамма менга: “У ерда талотўп бўлди! Тартибсизлик бўлди!” дейишди. Мен жавобан: “Кечирасизлар, 150 минг киши йиғилган. Қайси давлатда 150 минг одам тўпланса ва бепул овқат тарқатилса, тўполон бўлмайди?” дедим. Худога шукрки, ҳеч ким зарарланмади. Ким тўполон кўтарди? Бу лойиҳа 150 минг кишини бирлаштирди ва бу бепул тадбир эди. Катта тажриба бўлди. Агар бу 150 минг одамнинг бир фоизи аҳмоқ бўлса, демак жамиятимизда ақллилар, соғлом фикрли ва турфа хил феъл-атворли одамлар билан биргаликда аҳмоқлар ҳам мавжуд. Ахир бу бир ярим минг киши дегани. Агар шундан 0,5 фоизи тарбиясиз ва маданиятсиз бўлса, бу 750 киши дегани. Сиз telegram каналларда тарқалган видеоларга эътибор қаратинг. У ерда бор йўғи 20-40 киши, қўйингки, 100 та одам бор. Ҳаммаси шундан бошланди…\nМен тинчланиш кераклигини айтдим. Бундай тадбир Ўзбекистонда ҳали ҳеч қачон бўлмаган, бу илк марта эди. Мен яна бир нарсага кўпроқ аминманки, гўштни олаётган ўша одам ёки аёлни видеода кўрган қўшниси, танишлари ёки қариндошлари: “Вой, уят, уят, у ерда нима қилаётгандинг?” дейишади. Одамларнинг фарзандлари ҳам: “Ойи, дада, мени шарманда қилдингиз! Синфдошларим ўзингизни қандай тутганингиз ҳақида менга гапиришяпти!” дейишларига ишончим комил. Шундай қилиб улар барибир ўз устида ишлашади ва бу ўша одамларнинг тарбияси учун хизмат қилади.\nБундай тадбирлардан қўрқмаслик керак дейман. Мени ўшанда қаттиқ танқид қилишган эди: “Минбаъд бундай ишларни қилма!”, дея. Кечирасизу, агар одамлар бундай тадбирларда маданиятли бўлишини истасангиз, уларни тақиқламаслик керак. Аксинча, кўпроқ ташкиллаштириш зарур. Тўс-тўполон, тартибсизлик бўлишидан қўрқмаслик керак, ташкиллаштириш керак. Шундай қилиб бундай тадбирларни ўтказиш маданияти секин-асталик билан шаклланади. Шу тарзда тадбирларда хавфсизликни таъминлайдиган хавфсизлик кучлари учун ўзини тутиш маданияти пайдо бўлади. Ва шу тарзда ташкилотчиларнинг тажрибаси шаклланади. Масалан, мен бунақа тадбирларни илгари ҳечам ташкиллаштирмаганман. Биринчи марта ўтказдим. Аслида, бу ҳеч қандай ўлим ёки жароҳатларсиз ўтганига раҳмат дейиш керак. Ҳаммаси жуда чиройли ўтди.\nОхир-оқибат биз нимага эришдик? Миллий таомимиз Гиннеснинг рекордлар китобига киритилди, бутун дунёда бу ҳақида билишади. Исталган мамлакатда, палов ҳақида гапирсангиз билишади. Муболаға қилмаяпман. Бу яхшику! Ёки ёмонми? Шундай қилиб мени шу тадбир орқали пайқаб қолишди. Мен у ерда яққол намоён бўлдим… Кейин айтишларича, тадбирни мен ташкиллаштирганим ҳақида гап-сўзлар тарқалган. Биз “Ўзбегим” китобини ҳам чоп этдик. Кўрганмисиз-йўқми, билмайман.\nЖ: Кўрганман, ажойиб китоб.\nКА: Айни ўша кунларда Президент матбуот котиблигига ваканция очиқ турган эди. Менга таклиф билан қўнғироқ қила бошлашди ва мен: “Йўқ, қўйсангизчи”, деб жавоб қайтардим. Мен ўшанда “Давлат хизматига бошқа қайтмайман, деб ўзимга ўзим сўз берганман”, деб жавоб қайтардим.\nМен шу йирик лойиҳалардан сўнг тоғда, дам олишда эдим. Ва менга қўнғироқ қилиб, “Сени шунчаки таклиф қилишмаяпти, сени матбуот котиблигига тайинлаб бўлишди”, дейишди.\nМен ҳайрон бўлдим:\n— Сен шу ерда керак экансан.\n— Агар бу топшириқ давлат раҳбари томонидан берилган бўлса, мен бажонидил қабул қиламан, дедим. Албатта, бу лаҳзалар менинг давлат хизматларида адолатсизлик ёки фақат таниш-билиш орқали ўсиш мумкин деган фикрларимни ўзгартириб юборди. Шундай қилиб, ҳаммаси ўзгарди.\nЖ: Президент матбуот хизмати сиз раҳбарлик қилганда яхши томонга ўзгарди. Буни тан олиш керак. Ишларни йўлга қўйиш қай даражада қийинчилик туғдирди? Қандай қаршиликларга дуч келдингиз?\nКА: Албатта дуч келганман. Ҳаммасини нолдан бошлаш керак эди. Мендан олдинги ҳамкасбларимдан ҳеч бир аҳамиятли нарса йўқ эди. Иқтидорли болалар бор эдики, уларни қўллаб-қувватлаш ва имкониятларини юзага чиқариш зарур эди. Матбуот хизматига келганимда менга ҳамма ходимларни “тозалаш” ва ўзгартириш кераклигини айтишди. Мен: “Шошманг, сиз уларга ўзини кўрсатишга имкон бердингизми? Имконият бериб кўрайлик. Уддаласа уддалади. Агар уддалай олмаса, исталган вақтда ўзгартириш мумкин”, дедим. Шундай қилиб, биз механизмни йўлга қўйишга, яъни ишлаб чиқариш айланмаси, контентни шакллантириш, раҳбар билан кўришишни таъминлашга қаттиқ ҳаракат қилдик. Албатта, жуда қийин бўлди. Қийинчилик ҳамма вақт ва ҳамма ёқда бўлади.\nАсосийси, ҳаммаси раҳбарингизга боғлиқ. Агар раҳбаринг буни хоҳласа, сенга ҳамма шароитни яратиб беради. Агар раҳбаринг истамаса, қанчалик уринма, ҳеч нарсага эришмайсан. Менинг бахтимга, юртбошимиз менга ёрдам бердилар, қўллаб-қувватладилар ва тавсиялар берганимда қулоқ тутдилар. Яъни, биз бу тандемга эга эдик ва ушбу тандем сабаб биз турли муваффақиятларга эришдик.\nЖ: Сиз Президент билан қанча муддатда кўришиб турар эдингиз?\nКА: Деярли ҳар куни.\nЖ: Сиз Президентнинг одатий иш куни нималардан иборатлигини айтиб бера оласизми?\nКА: Эрталаб соат 9-9:30 да иш бошланади ва қачон тугаши номаълум. Биз доим: “Ўзингизни эҳтиёт қилинг, жуда кўп ишлаяпсиз”, деб кўп айтардик. Масалан, ҳар тонг — биз юртбошимиз учун тайёрлаган турли маълумотлар, қабуллар ва жадвал бўйича тадбир бор бўлса, тадбир билан, учрашув бўлса, учрашув дайджести билан бошланарди. Кун шу ишлар билан давом этарди ва биз уйга жуда кеч қайтардик, дам олиш кунларисиз ишлардик.\nЖ: Нега дам олиш кунларисиз?\nКА: Менимча, йиғилиб қолган муаммолар тинчлик ва бўшашишга имкон бермасди.\nЖ: Бу савол энергия билан боғлиқ. Дарҳақиқат, ҳаммани Президентнинг бунчалар серғайрат инсон эканликлари ҳайратлантиради. Сизнингча, улар бунча ғайратни қаердан оладилар?\nКА: Бу, эҳтимол мамлакатни яхши томонга ўзгартиришга бўлган кучли истак билан боғлиқ бўлса керак. Тўпланиб қолган муаммолар ва уларни ҳал қилиш, мамлакатимизни янги босқичларга олиб чиқиш истаги юртбошимизга тинчлик бермайди ва улкан ғайрат бағишлайди. Биз уларнинг ортларидан улгуролмасдик. Президентимиздан ёш бўлсам-да. Жуда қаттиқ чарчадим. Юртбошимиз шу қадар ғайратлиларки, менга ўхшаганларнинг 10 таси ярим йўлда қолиб кетади. Айниқса, вилоятларга сафарга борганда. Соат 8:30 да аэропортда бўлишимиз керак эди. Бунинг учун соат 6:30-7:00 да уйғониш зарур. Ярим соат ичида биз, 8:30 да — Президент келарди. Самолётга ўтириб учамиз. Самолётдан тушишимиз билан кортежга ўтирамиз ва қилинадиган ишларнинг режали дастури жуда зич тузилган бўлади. Дастурдаги ишлар кўламини камайтириш мумкин, бироқ Президентимиз ҳатто йўлда ўтган ҳар бир дақиқамиз самарали фойдаланишни талаб қиладилар. Сиз тасаввур қилолмайсиз, биз ҳатто сув ёки чой ичмаймиз, овқатланмаймиз, дам олмаймиз — трапдан тушишимиздан, объектларга боришни бошлагандан то тунгги 12 гача ишларни тугатмагунимизча.\nБуни тасаввур қила оласизми? Биз ҳолдан тоямиз, Президентимиз эса ҳали тетик. Президентимиз халқимиз билан мулоқот қилганда одамларнинг муҳаббатлари ва қўллаб-қувватлашларини ҳис қилиб, кучга тўлсалар керак. Бу эса ишлашга рағбат беради. Объектларга бориб келгандан сўнг, 3-4 соат давом этадиган йиғилиш бошланади. Унда муҳим ва долзарб масалалар ҳал қилинади. Тунгги соат 12 да мажлисдан чиқамиз, чарчаганмиз ва Президент эса тетик ҳолда 10-15 дақиқа тамадди қилиб, телевизор орқали янгиликларни кузатадилар, матбуотни ўқийдилар. Мана шундай ақлбовар қилмас режим.\nЖ: Айтишларича, Президентнинг столи устида, буни сиз ҳам бир неча бор таъкидладингиз, дайжест туради. Аввал бу битта жилд бўлган бўлса, ҳозирда менинг билишим бўйича, бир нечта жилд. Ва кўпчилик турли сабаблар билан шу жилдлар ичида ўзининг масаласи бўлишини истайди. Унинг ичида жуда кўп материаллар жамланади. Буларнинг орасида маълум манфаатлар тўқнашуви келиб чиқиши мумкин: ким, нима, қандай қилиб шу жилд ичига киритилади?\nКА: Яъни, сиз булар қандай ажратиб олинишини сўрамоқчисиз?\nКА: Маълумотлар “тозаланмайди” — мен сизга сабабини тушунтираман. Раҳбар бир нечта маълумот манбаларига эга. Агар битта жамоа ахборотни фильтрлаб, қисқартириб тақдим этса, бошқа жамоа барибир бу ҳақида маълумот етказади. Кўряпсизми, шу сабаб кимнингдир бошида калтак синиши мумкин. Шунинг учун, кун давомидаги янгилк ва маъулумотлар, тўлиқ мазмунда бўлмаса-да, қисқартирилиб, асосий мавзуси билан берилади. Фактлар, албатта баён этилади. Уни фильтрлаш мумкин эмас. Чунки раҳбарда ахборот олиш имкониятлари жуда кўп, жумладан, интернет орқали ҳам.\nЭҳтимол, илгари фильтрлаш мумкин бўлгандир, чунки интернет, сайтлар деярли бўлмаган, фақат газеталар бўлган. Уларни эса кесиш ва фақат керакли материални бериш мумкин бўлган.\nЭнди эса яшира олмайсиз.\nЖ: Мени доим бир савол қизиқтирган. Президентнинг мобил телефони борми?\nЖ: У телефондан фойдаланадими? Одамлар унга қўнғироқ қилишадими?\nКА: Мен буни аниқ билмайман, лекин бир-икки марта мобил телефон орқали гаплашганини кўрганман.\nЖ: Оммавий ахборот воситалари, ижтимоий тармоқларда Президентнинг бирор вилоятга боришидан олдин йўллар таъмирланиши, асфальтланиши, ҳамма ясаниб олиб кутиб олиши ҳақида кўплаб хабарлар бўлди. Менинг тушунишимча, амалдорлар ўз олдиларига қўйилган вазифаларни Президент ташрифига яқин муддатда бажаришга киришиб қолишади. Президент кўзбўямачиликка қарши курашяптими?\nКА: Албатта, юртбошимиз ҳар доим: “Мени мақташ шарт эмас. Менинг келишимга шундай қаттиқ ишлаяпмиз деб сохта иддаолар, кўзбўямачилик қилиш керак эмас», дейдилар. Лекин негадир телевизорда ва ОАВда фақатгина Президент борадиган чиройли жойларни кўрсатишади.\nЖ: Тўғри, ҳар доим.\nКА: Бу уларнинг иши, уларнинг танлови. Мен юртбошимиз билан бирга кортежда юрганимда баъзида, рости, жаҳлим чиқарди. Кетиб боряпмиз, қаердир тозаланмаган, йўллар қийшиқ, чанг. Мен журналистларимга “Буларни тасвирга олинг, кўрсатинг. Нега уларни кўрсатмайсиз?” дейман. Мен ўшанда Администрация раҳбаридан: “Нега ҳоким тайёргарлик кўрмайди?” деб сўрардим.\nБу мен учун ғалати эди. Чунки биз уйга меҳмон таклиф қилганда ҳам супириб, йиғиштиришга ўрганганмиз. Нима бўлганда ҳам бу уйингизнинг табиий ҳолати бўлмайди. Чунки меҳмон келганда одатда уй нисбатан тартибсиз ҳолатда бўлади. Бу ҳам худди шундай. Мен: “Биз ахир меҳмонга келдик, у давлат раҳбари”. Менга эса: “У рухсат бермайди”, дейишарди. Мен: “Ҳеч бўлмаса ахлатларни бузилган биноларни баннер билан ўранглар”, дердим.\nЖ: Менимча, сиз ҳозир қувлик қиляпсиз. Чунки биз худди шу манзарани кўриб турибмиз.\nКА: Йўқ. Бу ҳар доим шундай бўлади дегани эмас. Доим ҳаракат қилишади. Ҳар қандай вазиятда ўзини ҳурмат қилган ҳоким чиройли кутиб олиб, кузатишга ҳаракат қилади. Бундай ишлар тизимли ёки мунтазам равишда қилиниши мумкин. Афсуски, кўпинча буларнинг барчаси “бум” асосида бажарилади.\nБошқа бир тарафдан эса уларни ҳам тушуниш мумкин, Президент ташрифи ҳақида 2-3 кун олдин хабар берилади. Агар улар ҳаммасини мунтазам бажариб келганларида эди, бундай ҳовлиқишга ҳожат бўлмасди.\nМен яна бир бор айтаман, мен ҳеч кимни оқламайман, кўрганларимни гапираман. Мен у ерда ишлаган вақтимда кўрганман, ҳозир эса у ерда ишламайман, балки вазият ўзгаргандир. Ярим йилча бўлди, у ерда ишламаётганимга. У ерда ишлаганимда бундай вазиятларга дуч келганман. Бу фактларнинг барчаси (бузилган йўллар) видеоёзувларда сақланган.\nЖ: Нега биз, чиройли яшай олмаймиз? Нега агар Президент келмаса, ҳеч қандай иш қилинмайди?\nКА: Бу ҳам вақт билан боғлиқ масала. Ва яна иқтисод билан боғлиқ масала. Ҳаммаси пулга келиб тақалади. Пул бўлмаса, буни қандай амалга ошириш мумкин? Шунинг учун иқтисодни яхшилаш мақсадида бизнесни ривожлантиришга алоҳида эътибор қаратиляпти. Фақат пул билан ҳаммаёқни чиройли қилиш мумкин. Мана, яқиндагина ҳокимларга маҳаллий бюджетни мустақил равишда шакллантиришга рухсат берилди. Илгари рухсат беришмаган. Энди рухсат беришди ва улар маълум миқдордаги маблағга эгалик қиладиган бўлди.\nҲоким бўлиш — қудратли бўлиш деганимас. Агар унинг имкони бўлиб, бу ишни амалга оширмаса бу бошқа масала. Агар унинг хоҳиши бўлсаю, имкони бўлмаса-чи? Ҳаммаси пул билан боғлиқ-ку. 25 йил давомида канализация тизимидан тортиб, йўллар, таълимгача, тиббиёт ва қолган барча соҳа тартибсиз эди. Буларнинг ҳаммасини бир кун ичида тузатиб бўлмайди. Йиллар керак.\nФурсатдан фойдаланиб, мени томоша қилаётганларга айтмоқчиман: “Катта натижаларни қисқа вақт ичида ва тезкорлик билан кутиш керак эмас. Буни ўзимиз шу позицияда бажаришга ҳаракат қилиб кўрайлик, кейин осон ёки оддийлигини муҳокама қиламиз”.\nЯна бир бор айтаман, иқтисод ривожланиши керак. Пул керак. Пулсиз бундай улкан мамлакатни 2-3 йил ичида жаннатга айлантириш мумкин эмас.\nВа қатъий илтимос қилардим, Президентимизнинг ҳар бир қадамларини, ислоҳотларини бу қадар чуқур муҳокама қилишмасин. Энг асосийси ва муҳими — ҳаммасини яхши томонга ўзгартиришга истак борлиги. Ҳамма ҳаракат қиляпти. Ҳозир раҳбарлик лавозимини эгаллаб турган амалдорларнинг барчаси ҳам олдин раҳбар бўлишмаган. Мен ҳам давлат тузилмасининг бошлиғи эмас эдим. Менга ҳам, бошқа вазирларга ҳам маъмурий иш юритиш сирларини ўргатишмаган. Бу борада алоҳида таълим бўлмаган, шунинг учун ҳам ҳамма нарсани бирданига олий даражада ва мукаммал бажариш қийин.\nБизда ҳам камчиликлар бор, биз ҳам хато қиламиз. Лекин асосийси, ўзгартириш учун хоҳиш бор. Менимча, бу устувор масала бўлиши керак. Асосийси — ҳаракат. Тан олиш керак, кечаю кундуз ҳаракат қилишяпти. Лекин бу ҳақида, осон бўлмаган фаолиятимизнинг натижалари хусусида одамларга, жамоатчиликка жар солиб айта олмаймиз, давлат ходимларининг катта “муаммо”ларидан бири ҳам шу.\nЖ: Нима сабабдан матбуот котиби лавозимини тарк этдингиз?\nКА: Соғлигим тўғри келмади.\nЖ: Шавкат Мирзиёев Миромонович келганларидан сўнг оммавий ахборот воситалари ҳақиқатан анча эркинликка эга бўлди. Журналистлар ҳам, жумладан блогерлар ҳам. Бугунги кунда блогерлар ҳатто ОАВдан кўра дадилроқ. Бироқ бу дадилликка сабаб — ҳеч қандай жавобгарликнинг йўқлиги бўлса керак, назаримда. Яъни қонунчиликда “блогер” атамаси киритилмаган. Бу борада қандай чоралар кўрилмоқда?\nКА: Биз ҳозирда блогерлик соҳаси тилга олинган қонун лойиҳасини ишлаб чиқмоқдамиз, блогерларнинг мақомини журналистларникига тенглаштириш режалаштирилган. Шу тариқа улар ҳам барча жабҳада кўп ваколатларга эга бўлади.\nЖ: Бу қачон амалга оширилади?\nКА: Қонунни қабул қилиш алоҳида вақт ва регламент талаб этади. Энг асосийси, ҳужжат аллақачон тайёр. Белгиланган тартибда ҳозирда визалар тўпланмоқда, кейин Олий Мажлисга тақдим этамиз.\nЖ: Сиз, ҳақиқатан блогерларни ижобий бирдамликка чақирган биринчи амалдорсиз. Буни бажариш жуда қийин бўлса керак. Овқатлантириш, ичириш, Қудратхўжаев билан суратга тушишга қўйиб бериш ва уларнинг ҳаммаси сизни жуда яхши кўришади. Нима деб ўйлайсиз, ҳозирги вақтда блогерлар журналистллар ўрнини эгаллашдими? Ва чиндан ҳам блогерлар тўртинчи ҳокимиятга айланишдими?\nКА: Қайсидир борада, ҳа. Баъзи жабҳаларда — йўқ. Нима бўлганда ҳам, менимча, биз уларни қандай аташимиздан қатъий назар, блогерларнинг ўз фикрлари бор. Журналистларда эса қатъий талаблар бор. Улар холис бўлишлари керак. Блогер ўйлаганини гапиради, журналист эса фактларни қайд этади. Шу нуқтаи назардан уларнинг ўхшаш жиҳатлари бор, бир хил бўлганлари ҳам мавжуд. Муҳими — хоҳ бу блогерлик бўлсин, хоҳ журналистика, соҳа ривожланса бўлди.\nЖ: Блогерлар кўпинча ахборотларни қулоғи билан эшитиб, тарқатаётган вақтда биз қандай йўл тутишимиз керак, холис бўлишимиз керакми? Дейлик, улар ҳақиқат бўлмаган гапни гапиришади ёки у қадар ҳақиқат бўлмаган ахборотни узатишади. Бу ҳам вақт жараёними?\nКА: Бу вақт жараёни ва бу ўйин қоидалари йўқлиги сабаб содир бўлади. Яъни, у мавжуддек кўринади, лекин уни ҳамма тан олиши керак. Бу бизнинг режаларимизда бор. Журналистлар уюшмаси яқинда журналистлар этикаси кодексини қабул қилди. Менга айтишларича, бу ҳужжат халқаро ташкилотлар билан ҳамкорликда ишлаб чиқилган.\nУни эълон қилганларидан сўнг, ҳамксбларингизнинг бунга ижобий муносабатини ҳисобга оладиган бўлсак, ўйлайманки, ҳаммаси яхши ёзилган. Яшаб турсак, кўрамиз. Амалиётда синаб кўриш керак. Агар бу иш билан биз шуғуллансак, бизнинг вазифамиз, албатта, демократиклашмаган бўлади. Журналистлар уюшмасининг вазифаси барчани бирлаштириш ва ҳамма учун бир хил бўлган ўйин қоидаларини белгилаш. Биз оқибатда мутаносиб йўлни танлашимиз зарур ва биз шунга яқинлашяпмиз.\nЯқинда Лондонга ташриф буюрганимда бизнинг Журналистлар уюшмаси каби бир ташкилот раҳбари билан суҳбатлашдим. Бу нодавлат ташкилот эди. Бу учрашувда менга: “Буюк Британияда ўз вақтида бетартиблик бўлган. Журналистлар нима хоҳлашса ёзишган, нима тўғри келса гапиришган. Натижада бир қизалоқ ҳалок бўлган. Бу биз учун белги бўлди. Шундан сўнг барча журналистлар йиғилдик, гаплашдик ва келишдик. Келинглар, қоидалар белгилаймиз”, деб ўз тажрибасини гапириб берди. Ҳозир уларда шу ташкилотнинг 15 мингга яқин аъзоси бор, уларнинг ҳар бир ОАВ билан махсус келишувлари бор.\nБу келишувда улар риоя этишлари шарт бўлган ва қоидабузарлик учун жазо чоралари белгиланган тартиблар мавжуд. Мен журналистлар тез-тез жазоланишадими, деб сўрадим. Менга “Уларнинг ўзлари жазолашади, давлат эмас”, деб жавоб беришди. Яъни бунда муайян келишув борлиги ва ҳар бир қадам ёзиб қўйилганини ҳисобга олиб, жамиятнинг ўзи жазолайди. Жазолаш чоралари фақат жарима. Максимал жарима эса миллион фунтни ташкил этади.\nЖ: Ҳозир бир нечта блогерлар юракларини ҳовучлаб ўтиришгандир.\nКА: Бу Англияда. Мен қачондир бизда ҳам шундай кун келишини назарда тутиб гапиряпман, биз барибир тартибсизликлардан чарчаймиз. Биз давлат идораси сифатида, барча шароитларни яратяпмиз. Кўряпсизми, сиз ўзингиз шу соҳанинг вакили сифатида қачон бу тўхташини, нега шундай бўлишини сўраяпсиз. Бу яхши, албатта. Шундай қилиб, сиз ҳамкасбларингиз билан ҳаммасини муҳокама қиласиз. Ушбу ғоянинг пайдо бўлишининг ўзи яхши. Барча қоидаларни тартибга солиш ва уларга риоя қилиш қолади. Ҳар соҳанинг ўз қоидалари бўлиши керак.\nЖ: Яна бир мени шахсан қизиқтирадиган савол: Агентликка раҳбар бўлишингиз биланоқ, кутилмаганда Facebook ва Youtube ишга тушиб кетди. Бу тасодифми?\nКА: Йўқ. Биз бу учун ҳаракат қилдик.\nЖ: Ким блоклаганини айта оласизми? Бу нега керак бўлган? Бундай чорадан мақсад нима?\nКА: Улар аллақачон ҳибсда.\nЖ: Яхши, лекин бундан мақсад нима бўлган?\nКА: Гап шундаки, уларнинг фикрича, тўсатдан салбий фикрлар кўпайиб кетган. Ва улар Facebook ва Youtubeни ёпиш билан салбий ахборотлар оқимини камайтириш мумкин, деб шу қарорга келишган. Бу масалада жуда жиддий мунозараларга сабаб бўлган. Мен салбий ахборотларга қарши контраргумент ва контрфактлар билан курашиш керак, деган фикрни айтганман.\nЖ: Бу узоқ йўл.\nКА: Бу узоқ йўл. Бироқ бу тўғри йўл, бошқа йўл йўқ. Ҳозирги кунда интернетни ўчириш билан ҳеч нарсага эришмайсан. Яхши ,Facebookни ўчиришди. Натижада нима бўлди?\nЖ: Ҳамма VPN дан фойдаланишни бошлади.\nКА: Ҳа. Менинг ойим VPN нима эканлигини билмас эдилар. Бироқ улар ҳам ундан фойдаланишни бошладилар. VPN эса барча хавфсизлик тизимларини бузади. У барча ресурсларга кириш имконини беради. Агар ҳамма VPN дан фойдаланишни бошласа, давлатда назорат қилиш воситаси қолмайди, масалан, террористик сайтларни, конституцияга қарши турли тарғибот ҳаракатларини ёки гиёҳванд моддалар савдоси билан шуғулланувчи сайтларни назоратга олиб бўлмайди. Буларнинг ҳаммаси веб-ресурслар орқали бўлади-ку. Агар ҳар бир фуқаро ҳар қандай тўсиқдан ўтиб кетадиган VPNдан фойдаланаётган бўлса, қандай қилиб мамлакатни ҳимоя қилиш мумкин? Шундай қилиб, биз буларнинг барчасини тушунтирдик ва уддасидан чиқдик.\nЖ: Ахборот ва оммавий коммуникациялар агентлиги. Журналистлар сиздан тез-тез ёрдам сўраб мурожаат қилишадими?\nКА: Жуда тез-тез.\nЖ: Асосан нима ёрдам сўрашади?\nКА: Ахборот олиб бериш ёки ҳукумат амалдорлари билан интервью белгилаш, чунки бу уларда баъзан осон бўлмайди. Уларни қабул қилишмайди. Улар керакли шахсни топишолмайди. Бу бизнинг вазифамиз бўлмаса-да, уларга кўмаклашамиз. Ҳозир шаклланиш даврида, биз бор имкониятимизни ишга соляпмиз, ахборот майдонида кўпроқ ахборот бўлишидан биз манфаатдормиз.\nЖ: ЎзА ва Агентлик ўртасидаги муносабатлар қандай?\nКА: Улар мутлақо алоҳида муассасалар. Бизнинг Агентлик Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги — ахборот сиёсатини шакллантириш бўйича ваколатли орган ҳисобланади, ЎзА бўлса алоҳида ахборот агентлиги.\nЖ: Улар сўнгги вақтларда медиа маконни турли босимлар ва ҳужумкор руҳдаги танқидий материаллар билан тўлдиришмоқда. Бунинг сабаби нимада деб ўйлайсиз?\nКА: Бу нима билан боғлиқлигини билмайман, лекин бу нотўғри, деб ҳисоблайман. Яъни ахборот агентлиги муаллифлик материалларни ёзиш ҳуқуқига эга эмас. Таҳлилий ва бошқа барча материалларни назарда тутяпман. Уларнинг талаблари қатъий. Ахборот агентлиги далилларни келтиради, ОАВ учун манба бўлади. Улар кейинги журналистик фаолият учун ахборотни бош ишлаб чиқарувчиси бўлишлари лозим. Улар эса баъзида бу қоидаларни бузишади.\nЖ: Сизга журналистларнинг ҳозирги авлоди билан мулоқот қилиш қизиқми? Улар аввалги журналистлардан қай даражада фарқ қилишади?\nКА: Улар анча қизиқувчан. Ҳақиқатпарвар. Балки бир авлод вакили бўлганимиз учун ҳам қарашларимиз, қизиқишларимиз умумий бўлса керак.\nЖ: Жуда кўп фикрлар журналистлардан чиқаётганини эшитдим. Масалан, ID-карта ғояси. Лойиҳани амалга ошириш қайси босқичда? Бу ғоя негадир тўхтаб қолди, ҳатто сайтларда ҳам бу ҳақида гапирмай қўйишди…\nКА: Биринчидан, бу Никита Макаренконинг ғояси эди. Президент қарорини тайёрлаганимизда барча журналистларни таклиф қилдим. Тайёрланаётган ҳужжат бўйича қандай таклифлари борлигини сўрадим. Улар нимани ўзгартиришни хоҳлашларини сўрадим.\nМунозара пайтида ва кейинчалик мулоқотларда бу ғоя таклиф қилинган. Агар барча қоида ва меъёрий ҳужжатлар юқори даражада сифатли ишлаганда эди, ID-картага умуман эҳтиёж бўлмасди.\nБироқ мавжуд вазиятни ҳисобга олиб, журналистларни қўллаб-қувватлаш, ҳар қандай эшикнинг очиқлигини таъминлаш ҳамда ҳимоя ҳужжати сифатида ушбу лойиҳани киритишга қарор қилдик. Бу ҳужжат чиққанда ва амалга ошириш керак бўлганда кутилмаганда журналистлар томонидан салбий шарҳлар кўпайиб кетди. Бу нега кераклигини муҳокама қила бошлашди. Биз очиғи, чалғиб қолдик. Биз агар бу сизга керак бўлмаса, шуни айтинглар, дедик. Ва қандайдир қарма-қарши фикрлар бор эди.\nШунинг учун, охир-оқибат ID-карта Агентлик ҳузуридаги пулл учун бўлади, деган қарорга келдик. Яъни, биз ҳозир муайян пулл ташкил қиламиз ва пулл таркибида бўлмаган журналистларни унга аъзо бўлишга рағбатлантириш мақсадида одатдагидан кўра кўпроқ имтиёзлар белгиланади.\nБу шундай жамият бўладики, бу ҳужжат ва имтиёзга эга бўлганлар қаердадир навбат кутишмайди, улар навбатсиз ўтишади. Бу мажозий маънода.\nЖ: Журналистлар билан савол тушунарли бўлди, бироқ корхона ва идораларнинг матбуот хизматлари ҳақида тушунмовчиликлар мавжуд. Маълумки, ахборот хизматларида ишлайдиган аксарият ходимлар матбуот хизмати қандай ишлаш лозимлиги ҳақида кам маълумотга эга, улар керакли имконият ва билимга эга эмас. Бу масалага қанда ёндашиш керак? Ахборот хизматларини ёпиш ва фақатгина сизнинг Агентлигингиз орқали суҳбат ўтказиш керак эмас-ку.\nКА: Йўқ, албатта.\nЖ: Гарчи бу қизиқ бўлса ҳам, тўғрими?\nКА: Агар сиз Президентнинг ахборот хизматлари борасидаги сўнгги қарорини кўрган бўлсангиз, у ерда ҳаммаси тартибга солинган. Яъни ушбу қарорга кўра, ҳар бир вазирлик ва идорада ахборот хизмати бўлиши шарт. Бу бўлим олдин ҳам бўлган, бироқ ахборот хизмати раҳбари маслаҳатчи даражасига тенглаштирилмаган эди.\nЛавозим “жамоатчилик билан алоқалар бўйича вазир маслаҳатчиси” деб аталади ва унинг мавқеи ушбу идора раҳбари ўринбосарига тенглаштирилади.\nИлгари матбуот хизматлари бор бўлган, лекин уларнинг фаолияти раҳбар ёки матбуот котибининг ўзига боғлиқ бўлган. Агар улар иккаласи ҳам исташса, ҳамма ишлари яхши бўлган. Агар бир томоннинг истаги мос келмаса ҳам, иш юзага чиқмай қолади. Шунинг учун ҳам саноқли вазирлик ва идоралар фаолияти яққол шаффоф кўриниб турган, қолганлари эса “мудраб” ўтиришган. Ва на Вазирлар Маҳкамаси ва на бошқа идоралар томонидан ахборот хизмати масаласи кўтарилмаган.\nЖ: Бу ҳам прецедент, биринчи марта.\nКА: Ўзбекистон тарихида илк марта ахборот хизматлари масаласи Президент даржасигача кўтарилди, чунки биз очиқлик йўлини танладикми, у сифатли ва самарали фаолият кўрсатиши ва ўз ахборот хизматига эга бўлиши зарур.\nНега, масалан, матбуот котиблари қўпол қилиб айтганда “ўлик”дай? Чунки бу соҳа обрўси бўлмаган. Худди шундай журналистика соҳасида ҳам. Нега сиз журналистикани тугатиб, бошқа соҳага ўтиб кетдингиз? Чунки бу соҳанинг обрўси бўлмаган, бу ерда — соҳада қиладиган иш бўлмаган.\nЖ: Нонга ҳам пул топиш қийин, деб айтган бўлардим.\nКА: Ана, кўрдингизми. Ойлик кам, машина йўқ, қабул қилишмайди, раҳбар гаплашмайди. Улар ишга келишади, газета ўқишади, агар бирор тадбир бўлса, кўринишади ва кетишади. Энди бутунлай бошқача бўлади. Энди мавқе, моддий-техник таъминот, мамлакат раҳбарининг талабини инобатга олган ҳолда, бу касб ҳозирда барчада қизиқиш уйғотмоқда. Ва биз — Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги буларнинг барчасини таъминлаймиз.\nБиз уларни ўқитамиз, тренинглар ташкиллаштирамиз, талаблар ўрнатамиз ва журналистлар фикрининг натижалари бўйича ушбу вазирлик ва идоралар фаолиятини баҳолаб борамиз. Биз бу вазирлик ва идоралар раҳбарларини — журналистларнинг ишлаши учун шароит яратиб бермаган тақдирда жазолашимиз мумкин. Шундай механизмни яратяпмиз. Ва буларнинг барчаси, хусусан, Президент қарорининг ҳар бир банди жиддий тартибга солинган. Президент шундай вазифа белгиладилар, улар қўллаб-қувватлайдилар ва бу ирода сабаб биз ҳозир шу иш билан шуғулланяпмиз.\nЖ: Блиц. Қисқа саволлар, қисқа жавоб бериш мумкин.\nНима хавфлироқ: тонировка ёки дрон?\nЖ: Блогерлар солиқ тўлаши керакми?\nКА: Агар улар даромад кўраётган бўлсалар, нега тўлашмасин?!\nЖ: Тесла ёки Феррари?\nКА: Иккаласи ҳам.\nЖ: Сўз эркинлиги бу — ?..\nКА: Ривожланиш сари энг тўғри йўл.\nЖ: Нега “Олтин қалам” мукофоти деярли доимо давлат нашрлари журналистларига берилади?\nКА: Шунчаки “Олтин қалам” комиссияси таркибини аллақачон ўзгартириш вақти келди.\nЖ: Журналистика университети мамлакат учун яхши журналистларни тайёрлармикин?\nКА: Буни вақт кўрсатади.\nЖ: Кўпроқ нима томоша қилган яхшироқ: ҳинд жангари фильми ёки турк сериали?\nКА: Яхши, фойдали, менинг фикримча, фалсафий ғояга эга ва чуқур таъсирчан фильм.\nЖ: Ўзбекистонда ўзининг Дмитрий Киселёви бўлармикин?\nЖ: Ўзбекистоннинг энг зўр ёзадиган блогери ким? Ўзбек ва рус тилларида.\nКА: Менга кўпчилик ёқади. Булар davletov.uz, Ферузхон, Али Қаҳҳоровни ўқийман. Мен унга салом йўлламоқчиман. Негадир сўнгги вақтларда у мендан хафа. У ҳақиқатан менга ёқади. Ажойиб бола. Бундайлар кўп. Менга ҳазил билан ёзадиганлар ёқади.\nЖ: Сиз учун ватанпарварлик нима?\nКА: Бу оддий: ёлғон гапирманг ва хиёнат қилманг.\nЖ: Беш йилдан сўнг Ўзбекистон қандай бўлади?\nКА: Ҳаммаси зўр бўлади.\nЖ: Ишончингиз комилми?\nКА: 100 фоиз!\nPrevious PostИККИ ҚУЛОЧ ЕР\nNext Post2 кун 2 дақиқага қисқарганми?!\nКоронавирус: Ўзбекистонда халқаро тадбирлар ва спорт мусобақалари вақтинча тўхтатилди\nDiyor24 Mart 9, 2020\nБухородаги талофатга Ўзгидрометнинг изоҳи\nDiyor24 May 24, 2020\nСайроб чинори – умрбоқий дарахт: савдо дўкони, мактаб, чойхона…\nDiyor24 Iyun 23, 2020\nОлтинсой тумани: Ошхонага жойлаштирилган синфлар, 3 сменалик ўқиш ва 30-35 дақиқалик дарс машғулотлари\nOktabr 23, 2020\nУзунда блогерга нисбатан ишлатилган зўравонлик юзасидан Сурхондарё вилоят ИИБ расмий муносабат билдирди\nOktabr 22, 2020\n“Олтин учбурчак” ва велоспорт-шоссе мусобақалари\n11 ТА ҲУДУДДА 119 НАФАР КИШИДА КОРОНАВИРУС ҚАЙД ЭТИЛДИ\nАнгор тумани ҳудудидан ўтувчи йўлининг 1433-километрида автомобилда ёнғин келиб чиқди. Бир оиланинг тўрт аъзоси ҳалок бўлди


Холанд “Барса”га ўтиш талабини айтди\n16 декабрь, 2021, 13:03\nИшлар олдинга силжимоқда\n“Боруссия” ҳужумчиси Эрлинг Холанд ёзда Дортмундни тарк этишга қарор қилди. Истеъдодли ҳужумчи айни пайтда ўзига мос жамоа қидирмоқда.\nSport.es нашри Холанд Испания чемпионатида тўп тепишни истаётгани ҳақида маълумот тарқатди. Яқинда футболчининг агенти Мино Райола Турин шаҳрида Каталония клуби президенти Жоан Лапорта билан учрашиб, бўлажак трансферни муҳокама қилган эди.\nСўнгги маълумотларга қараганда, Холанд “Барселона”да ўйнашга розилик берган. Бироқ бунинг учун Хави жамоаси мавсум охирида кучли тўртликдан ўрин олиб, Чемпионлар лигасига йўлланмани нақд қилиши талаб этилади.\nХоландга Испания чемпионатининг яна бир вакили – “Реал” ҳам харидор бўлаётган эди. Бироқ, мадридликларнинг асосий нишони Килиан Мбаппе ҳисобланади ва уларда Холандни ҳам ўз таркибига қўшиб олиш учун молиявий ресурс етишмайди.\nYaxshi xabar tez tarqaydi lekin amalga oshishi kerak real kliyandi olsin ğarazligim yoq barsa sotib olsa yaqin òn yillikda messi ranoldu kabi òyinchilar davrini kòrganday bòlamiz messi bn crishti natijasini takrorlash qiyinov lekin qiyin ishdi ham uddalasa bòladi✊✊✊


Охирги бир неча ойда пойтахтимиз савдо шахобчаларида сотувга қўйилган янги маҳсулотлар тўпланмаси.\nLotinchada 4 май 2018, 15:35 Жамият\n«Газета.uz» ва Zira.uz пазандачилик саҳифаси ўқувчиларга сотувга қўйилган янги маҳсулотлар тўғрисида сўзлаб беради.\nOrom эчки сут маҳсулотлари\nТошкент савдо шохобчаларида айланиб юриб, пештахталардаги эчки сут маҳсулотларига кўзингиз тушиши мумкин. Маҳсулот ҳажми 450 граммни ташкил қилиб, ўзимизнинг Ўзбекистонда ишлаб чиқарилган. Қадоғида ёзиб қўйилганидек, маҳсулот 100% табиийдир.\nPure Milky сарёғи\nPure Milky сарёғи зар қоғозли ўрамда бўлиб, маҳсулотнинг оғирлиги 200 граммни ташкил қилади. Сарёғ оч сариқ рангда бўлиб, ёқимли ҳидга эга. Сарёғ таъми ҳам ёқимли бўлиб, шўр эмас. Сарёғни нонга суртиш ҳам қулай бўлиб, бўлиниб ёки майдаланиб кетмайди.\nMatti`дан Muesli батончалари\nMuesli plus батончалари фойдали ва мазали ширинлик бўлиб, сотувда уларнинг 3 хили мавжуд. Улар қуйидагилардир: «ёнғоқли микс», «какос» ва «шоколад». Бир дона батончанинг оғирлиги 24 грамм.100 грамм маҳсулот 390 кКални ташкил қилади.\nParmigiano Reggiano пармезан пишлоғи\nПармезан итальянча машҳур қаттиқ пишлоқлардан бири бўлиб, у узоқ вақт давомида тайёрланилади. Ҳақиқий пармезан фақатгина қуйидаги масаллилардан ташкил топади: сут, туз, ширдон суви. Маҳсулот қадоғининг икки томонида DOP белгиси (Denominazione di Origine Protetta) бўлиб, бу унинг ҳақиқийлигини билдиради.\nEssi`дан Premium сарёғи\nEssi сарёғи оч сариқ рангда бўлиб, уни савдо пештахталаридан топиш қийин эмас. Чунки қора рангда қадоқланган бу маҳсулот дарров эътиборни тортади. Маҳсулотнинг оғирлиги 200 граммни ташкил қилади. Маҳсулот таркиби унинг қадоғида ёзиб қўйилган: фақатгина табиий пастеризация қилинган қаймоқдан тайёрланган.\nAlgida`дан «Keyif» музқаймоғи\nТуркияда ишлаб чиқарилган Algida`дан «Keyif» музқаймоғи бирданига 3 хил таъмли музқаймоқлардан ташкил топган. Музқаймоқ майин бўлиб, шакари ўрта меъёрда. Қулупнай таъмлиси эса бироз нордонроқ. Маҳсулот оғирлиги 735 граммни ташкил қилади. 100 грамм маҳсулот қуввати 160 кКал ни ташкил қилади.\nTelegram ўзбек тилида: t.me/zirauzuz\nTelegram гуруҳ: t.me/zirauz_chat\n«Газета.uz» 4 989


Бугуннинг манзаралари 26 December 2017 14:18 326\nМосквада бугун, 26 декабрь куни МДҲ давлатлари раҳбарларининг норасмий учрашуви бўлиб ўтади. Бу ҳақда Кремль матбуот хизматининг маълумотига таяниб Kun.uz хабар бермоқда.\n«2017 йилнинг 26 декабрь куни Москвада МДҲ давлатлари раҳбарларининг норасмий учрашуви бўлиб ўтади. МДҲда 2017 йилдаги Россия раислигининг якунлари сарҳисоб қилиниши ва турли соҳалардаги ҳамкорликни янада ривожлантириш масалалари бўйича фикр алмашиш режалаштирилган», - дейилади хабарда.\nТаъкидланишича, учрашувда Россия президенти Владимир Путин, Озарбойжон раҳбари Илҳом Алиев, Арманистон етакчиси Серж Саргсян, Беларусь президенти Александр Лукашенко, Қозоғистон раҳбари Нурсултон Назарбоев, Қирғизистон етакчиси Сооронбай Жээнбеков, Молдова раҳбари Игорь Додон, Тожикистон етакчиси Имомали Раҳмон ва Ўзбекистон президенти Шавкат Мирзиёев иштирок этади.\nТуркманистон раҳбари Гурбангули Бердимуҳамедов учрашувда қатнашмайди. Аввалроқ Кремль матбуот хизмати Путин Бердимуҳамедов билан телефон орқали мулоқотда икки томонлама кун тартибининг долзарб масалалари, шунингдек МДҲ доирасидаги ўзаро алоқаларни муҳокама қилгани ҳақида хабар берганди.


Чинорларнинг кесилаётганини кўриб қолдим… « Ўзбекистон Халқ Ҳаракати\nЧинорларнинг кесилаётганини кўриб қолдим…\n03 July 2019 - 12:03\nКейин бора солиб тўхтатишга уриндим. Аррачилар бир муддат тўхташди.\n– Катталар нима деса шу, биз оддий ижрочилармиз. Гапингиз бўлса, ўшаларга гапиринг!\n– Сизлар озгина тўхтаб туринглар, илтимос. Ҳозир катталарни чақирамиз.\nУ ёқ-бу ёққа телефон қилиш бошланди. Даставвал Экология бўйича Риштонга масъул киши Валижон ака етиб келдилар. Айтишича, отпускада экану, бугун нима бўлиб марказга келган экан.\n– Нега катта ариқнинг бу томонидаги чинорлар кесилмоқда?\n– Менинг бундан хабарим йўқ. Менга йўл бўйидаги чинорлар кесилиши айтилганди.\n– Хоп, йўл бўйидаги кесишар энди, Лекин ариқнинг бу юзидаги қолсин, шаҳарни саҳрога айлантирманглар.\n– Ободонлаштиришдагилар билан гаплашасизда энди, ука.\n– Телефон қилейлик унда, келишсин, гаплашайлик. Қўлида қарори борми-йўқми?\nКейин Ободонлштириш бўлимининг ёрдамчиси келди. Ўзини Умиджон деб таништирди.\n– Биз ўзимизча бир нима қилмаймиз. Ҳаммаси келишилган.\n– Булар Бувайдадан келишибди. Аррачилар Учкўприкдан экан. Чеккадан келиб Риштонни кал қилиб кетаверишадими?\n– Пулини бергандан кейин кесади-да.\n– Шу пулни ўзимиз ҳам бероврамиз. Шу дарахтлар шу ерда қолиши учун қанча бериш керак?\n– Бунисини бошлиқ билан гаплашасизлар. Катталар ҳал қилади.\n20 дақиқаларда Ободонлаштириш бошлиғи Жамшиджон Собиров келди. Қўлида қаллақандай ҳужжат. Нарироқда яна аллакимлар пайдо бўлдию, уларни унча танимадим. Балки ҳокимият вакилларидир. Узоқдан кузатиб туришибди лекин.\n– Нима гап йигитлар?\n– Дарахтларни кесишга қаршимиз?\n– Э сиз анави журналистсиз а?\n– Ҳа. Экологиянинг одами ариқнинг бу юзидан бехабарман деяпти.\n– Мана, ака, кўринг, экологиянинг бошлиғи Жумановнинг имзоси бор. Биз биологик касал деб топилган дарахтларни кесяпмиз. Пули ўтказиб бўлинган. 237 та дарахтга 180 млн сўм ўтказилган. Энди сотиб олгандан кейин кесилади-да!\n– Тендер ўтказилдими?\n– Ҳа, тендер орқали ўтказилган-да.\n– Тендер эълон қилинмади-ку! На газетада, на электрон аукционда. Бу қанақаси, ими-жимида сотилиб кетаверадими?\nБир пайт дарахтларни сотиб олган ака гапга аралашди.\n– Жамшид ака, сиз шу ерда туринг, бу йгитлар ишлашимизга халақит беряпти.\n– Манга қаранг, сиз бу дарахтларни экканмисиз? Тагига бир пақир сув қуйганмисиз? Тепадаги 3-4 та одам пул деб сотворовса, эртага Риштонда салқин жой қоладими? Экология Вилоят ҳокими қарори деб индамай қолса, ҳамма вилоят ҳокими қарори деб ўзини олиб қочса… Вилоят ҳокими ўзи биронта дарахт экканми Риштонда?!\nЙўл бўйидагиларни майли кесинглар, йўлни кенгайтириш керак экан. Буларни нега кесасизлар?\n– Манга айтманг бу гапизни, ана раҳбарлар келишди гаплашиб олинг!\n– Бўлмаса, қисиб ўтиринг, хопми?! Гап қистирмасдан, билдизми? Биз гаплашяпмиз!\nГапни очиғи жанжал кўтарилиши аниқ эди. Ёнимда турган 2-3 та риштонликлар жазавага тушишни бошлашди ҳам. Тинч йўл билан ҳал қилейлик деб тинчлантирдим. Мақсад жанжал эмас, чинорларни сақлаб қолиш эди.\n– Жамшид ака, давлатнинг одами биронта ҳужжатсиз бир иш қилмаслиги аниқ. Лекин жа давлат қарори деб Риштонга жабр қилиш керак эмас. Аҳволни қаранг. Йўқ пулларингга Риштонни бузиб вайрон қивордиларинг. Ҳали биронта қурилиш қилмай туриб энди дарахтларни кесяпсизлар. Чунтакларинг бўм-бўш бўлса. Сизни айтмаяпман, ҳокимият ғазнасида пул йўқ! Пул бўладиган ҳамма нарсани сотиб ташлаяпсизлар ахир. Ҳужжатларни тўғрилаб оляпсизлар. Бунақамасда акалар. Ҳаммамиз шу Ватан дейдиган бўлсак, дарахтлар увол эмасми? Ҳеч йўқ, 4-5 таси қолсин. Одамлар бу жазирамада жон сақлашлари учун.\n– Майли, мана бу чеккадаги 4-5 та дарахтни қолдирамиз. 1-2 ойга. Кейин салқин тушади.\n– Қўлизда қарор, ҳужжатлариз тахт. Нимаям дердим? Майли, шу чеккадагилар озроқ яшасин, – деб ҳайрлашдик.\nЎзимча 4-5 та чинорга яна 2 ойча яшаши учун муддат ололганимга хурсанд уйга кириб келдим. 2 ой 4 та дарахтга ҳаёт бериб туриш… Бу яхшими-ёмонми билмайман…


Тошкентга олтинчи «Dreamliner» келиб қўнди\nБош саҳифаЯнгиликларТошкентга олтинчи «Dreamliner» келиб қўнди\nБугун Тошкент халқаро аэропортига Вашингтон штатининг Сиэтл шаҳрида Қорақалпоғистон аҳолиси учун Американинг «Project C.U.R.E.» компанияси томонидан ташкил этилган хайрия лойиҳаси доирасида юборилган биринчи гуманитар ёрдам юклари ортилган «Dreamliner» келиб қўнди.\nҚорақалпоғистонга гуманитар ёрдам ташкил қилиш доирасида «Project C.U.R.E.» ва «Boeing» билан ҳамкорликда юборилган юк таркиби қиймати 3 миллион долларлик тиббиёт буюмлари ва жиҳозлари, сунъий шамоллатиш мосламаларини ўз ичига олган 40 футлик ўнта контейнердан иборат.\nҚорақалпоғистон соғлиқни сақлаш вазирлиги сўровига биноан «Project C.U.R.E.» томонидан Сиэтлда шакллантирилган гуманитар юкнинг биринчи жўнатмаси қарийб 6 тоннага тенг.\nГуманитар ёрдам Сиэтлдан Тошкентга «Uzbekistan Airways» АЖ учун «Boeing» заводида ишлаб чиқарилган еттита сўнгги Boeing 787 «Dreamliner»лардан бири орқали етказиб берилди. Беғараз кўмак 5 май куниёқ Тошкентдан Нукус шаҳрига жўнатиб юборилади. Тиббий жиҳозлар билан таъминланган навбатдаги тўртта контейнердаги инсонпарварлик юки эса ёз фасли охирига қадар Оролбўйи минтақасига юборилиши қутилмоқда.


Қирғизистон ЎИҲ фаоллашиши мумкинлигидан ташвишда\nЎзбекистон исломий ҳаракати жангарилари Афғонистоннинг Қундуз вилоятида. Журналист Игор Ротар архивидаги фотосурат.\nҚирғизистон-Тожикистон чегараси икки давлат ҳарбийлари томонидан ҳамкорликда назорат қилинади. Бундай маълумот жорий йилнинг баҳор-ёз мавсумида Ўзбекистон исломий ҳаракати фаоллашиши мумкин экани тўғрисида ёйинланган хабарлардан сўнг пайдо бўлди.\nҚирғизистон Чегара хизмати 14 март куни қирғиз ва тожик чегара қўшинлари қўмондонлари Исфара шаҳрида учрашиб, давлат чегарасини ҳамкорликда қўриқлашга келишиб олганларини маълум қилди. Имзоланган шартномага мувофиқ икки давлат чегарачилари барча йўловчиларни ва юк автомашиналарини бир гуруҳга бирлашган ҳолда текширади, чегарадаги фавқулодда ҳодисаларни эса давлатлараро комиссия текширади.\nБаёнотда қандай таҳдидлар ёки фавқулодда ҳолатларнинг олдини олиш мақсадида бундай қарорга келингани айтилмаган. Қирғизистон Чегара хизмати раҳбари Тўқўн Мамитов эса Озодлик радиосига берган суҳбатида Марказий Осиёга террорчи гуруҳларнинг яқинлашиб келаётгани сезила бошлаганини билдирди.\n-Бундан 3-4 кун аввал Тожикистон билан Афғонистон чегарасида толиблар билан афғон хавфсизлик кучлари ўртасида катта жанг бўлди. Жангда 40 одам, асосан Афғонистон ҳукумати ҳарбийлари ҳалок бўлди. Бу воқеа террорчи жангари гуруҳлар Марказий Осиёга яқинлаб қолганини кўрсатди, -деди Тўқўн Мамитов.\nРасмий Ўзбекистон чегарачилари раҳбарлари билан ҳам учрашганини ва хавфсизлик масаласлари муҳокама қилинганини айтди.\nМазкур учрашувлар арафасида “Интерфакс –Қозоғистон” ахборот агентлиги Ўзбекистон махсус хизматидаги манбага таянган ҳолда, шу йилнинг ёзида Фарғона водийсида Ўзбекистон исломий ҳаракатининг фаоллашуви кутилаётганини хабар қилган эди. Агентликка Ўзбекистон махсус хизматидаги манба Афғонистон ва Покистонда Ўзбекистон исломий ҳаракати ўз сафига янги аъзоларни жалб қилаётгани тўғрисида тезкор маълумотлар олинганини билдирган.\nБироқ хавфсизлик масалалари бўйича бишкеклик эксперт, генерал Артур Медетбеков Ўзбекистон исломий ҳаракатининг фаоллашуви ва унинг Марказий Осиёга таҳдид солиши мумкинлиги тўғрисидаги гапларни ўта бўрттирилган деб ҳисоблайди.\n-1999 йилда бўлгани каби 200-300 кишилик гуруҳ ҳозир чегарадан ўта олмайди, чунки вазият 99 -йилгидай эмас. Қирғизистон Коллектив хавфсизлик ташкилотининг аъзоси ҳисобланади. Бундан ташқари Қантда Россиянинг, Манасда эса НАТОнинг ҳарбий базалари бор, -деди Артур Медетбеков.\nШу билан бир қаторда, эксперт террорчи гуруҳларнинг минтақа давлатлари ичидаги ячейкалари фаоллашувининг олдини олиш ва уларнинг бир давлатдан иккинчи давлатга ўтишига йўл қўймаслик мақсадида чегараларни кучайтирлган тарзда қўриқлаш лозимлигини эътироф этди.\nЎзбекистон исломий ҳаракати 1999 ва 2000 йилларда Қирғизистоннинг Боткен вилоятига яширин йўллар билан етиб келган ва қирғиз қуролли кучлари билан жанг қилган эди. Бу жангларда Қирғизистон ҳарбийларидан 70 киши ҳалок бўлган ва юздан ортиқ аскар яраланган.\nАфғонистонда ЎИҲ молиячиси қўлга олинди\nЎИҲ молиячиси глобал террорчилар рўйхатига киритилди\nЎшда ЎИҲ аъзолигида гумонланган шахс қўлга олинди\nПешовар аэропортига ҳужумда ўзбеклар қатнашган\nТожикистонда ЎИҲ аъзолари ҳибсга олинди


Президентликка номзодлар ва уларга қўйиладиган талаблар қандай? - Hudud24.uz\nЯнгиликларҲуқуқПрезидентликка номзодлар ва уларга қўйиладиган талаблар қандай?\nПрезидентликка номзодлар ва уларга қўйиладиган талаблар қандай?\nМуайян бир давлатда демократиянинг даражасини аниқ-тиниқ кўрсатадиган омиллардан бири бу – сайловлар тизимидир. Шу маънода бу йилги Президент сайловлари янги қабул қилинган Сайлов кодекси нормалари асосида амалга оширилиши эътиборлидир. Шу ўринда энг янги тарихимизга назар ташлайдиган бўлсак, мамлакатимизда президент сайловларини ўтказиш бўйича муайян тажриба тўпланганини қайд этиш зарур.\nТаъкидлаш керакки, Президент сайлови ўз аҳамиятига кўра, айни пайтда мамлакатимиздаги кўппартиявийлик ва унинг давр билан ҳамоҳанг тарзда ривожланиб, мустаҳкамланиб бориши, сиёсий партияларнинг нечоғлик сиёсий, ташкилий ва ғоявий етуклигини намойиш этиши билан ҳам улар учун бир синов мактаби ролини ўтайди, дейиш мумкин. Айни пайтда Президент сайловларининг чинакам демократиявийлиги номзодларга қўйиладиган талаблар, уларнинг ҳуқуқий мақоми тенглигини таъминлашнинг кафолатларида ўз ифодасини топади.\nШу ўринда Президентликка номзодларнинг ҳуқуқий мақомини белгилашда уларнинг сайлов жараёнида алоҳида ўрин тутишини, номзодларнинг ҳуқуқлари ва мажбуриятлари ўзига хос хусусиятга эгалигини, бу ҳуқуқ фуқароларнинг сайланишга бўлган конституциявий ҳуқуқини тўлдириши ва аниқлаштиришини айтиб ўтиш керак.\nМаълумки, Ўзбекистон Республикасида сайловларни ўтказиш учун масъул орган бўлган Марказий сайлов комиссияси Ўзбекистон Республикаси Президентлигига номзодларга сайловда иштирок этиши учун тенг шароитларни таъминлайди.\nПрезидентликка номзодлар қандай талабларга жавоб бериши керак?\nЎзбекистон Республикасининг Конституциясига кўра, Президентликка номзодлар қуйидаги талабларга жавоб бериши керак:\n– ўттиз беш ёшдан кичик бўлмаган бўлиши;\n– давлат тилини яхши биладиган бўлиши;\n– бевосита сайловгача камида 10 йил Ўзбекистон ҳудудида муқим яшаётган бўлиши;\n-Ўзбекистон фуқароси бўлиши.\nШу жойда ценз тушунчасига эътибор қаратиш зарур. Ценз бу муайян бир фаолиятда иштирок этишни маълум бир шарт билан чеклаш. Сайлов цензи эса фуқароларнинг сайловларда иштирок этиши юзасидан Конституция ва сайлов қонунчилигида белгилаб қўйиладиган шартлар (талаблар, чекловлар) бўлиб, улар ёш, фуқаролик, ўтроқлик, маълумот ва ахлоқий цензлар (чекловлар) шаклида белгиланади.\nПрезидентликка номзодларга қўйиладиган талаблар ҳам турли давлатлар қонунчилигида белгиланган бўлиб, улар ўзаро бир-биридан фарқ қилади. Масалан, Ўзбекистон қонунчилигида президентликка номзодлар учун камида 35 ёшга етганлик талаб этилади. Масалан, АҚШ, Руминияда ҳам Президентликка номзодларга нисбатан худди биздаги каби талаб (ёш цензи) – номзоднинг35 ёшдан кичик бўлмаслиги талаб этилади.\nҚозоғистон Республикаси Конституциясига кўра президентликка номзодга қўйиладиган талабларга эътибор қаратадиган бўлсак, унда номзоднинг 40 ёшдан кичик бўлмаган ёшга етган бўлиши талаб этилишини кўриш мумкин. Ваҳоланки, айрим давлатларда президентликка номзодлар учун анча катта ёшга етган бўлиши талаб этилишини кўриш мумкин масалан, Италияда президентликка номзод 50 ёшга тўлган бўлиши талаб этилади.\nАйтиш зарурки, Ўзбекистон Конституциясида президентликка номзодларга нисбатан тил цензи ҳам мавжуд. Ўзбекистон Конституциясига кўра президентликка номзод – давлат тилини яхши биладиган бўлиши талаб этилади.\nПрезидентликка номзодларга нисбатан ўтроқлик цензига кўра, номзод бевосита сайловгача камида 10 йил Ўзбекистон ҳудудида муқим яшаётган бўлиши керак. Бу муддат АҚШда 14 йил, Қозоғистонда 15 йил қилиб белгиланган.\nВаҳоланки, айрим давлатларда номзоднинг шу давлат ҳудудида туғилган бўлиши талаб этилади: АҚШ, Қозоғистон ва Руминияда бундай талаб мавжуд. Ўзбекистон Конституциясида бундай талаб йўқ.\nЮқорида қайд этилганидек, айрим давлатлар қонунчилигида президентликка номзодларга нисбатан маълумот цензи мавжудлигини кўришимиз мумкин.\nЎзбекистон Конституциясига кўра Президентликка номзодларга нисбатан Ўзбекистон фуқароси бўлиши кераклиги талаби мавжуд.\nАйни пайтда, Ўзбекистон Республикасининг Президенти Ўзбекистон Республикасининг фуқаролари томонидан умумий, тенг ва тўғридан-тўғри сайлов ҳуқуқи асосида яширин овоз бериш йўли билан беш йил муддатга сайланади.\nШу ўринда Президентликка номзодларга қўйиладиган ушбу талабларнинг ўз миллий тажрибамиз билан бир қаторда, жаҳон амалиётига ҳам асосланганини таъкидлаш зарур. Юқоридаги маълумотларга асосланган ҳолда айтиш мумкинки, ҳар бир давлатнинг Президент сайловига оид қонунчилиги, жумладан, Президентликка номзодларга нисбатан қўйиладиган талаблар ўша давлатнинг миллий давлатчилиги, сиёсий ва ижтимоий-иқтисодий ривожланиши ва сиёсий менталитетига боғлиқ ҳолда шаклланади.


Хору зорлигимиз носоз аъмолимиздан « Ўзбекистон Халқ Ҳаракати\nХору зорлигимиз носоз аъмолимиздан\n09 Ocak 2016 - 4:00 'да юкланди ва 2176 марта ўқилди.\nАммо баъд1, ўтмишдаги ҳол-аҳволларни билган доноларга маълумким, бизнинг ота-боболаримиз ҳар бобда, айниқса, илм ва маърифатда олам аҳли учун ибрат ва намуна бўлганлар. Уларнинг илму маърифатлари «қийлу қол»нинг такрори ва ҳошияхонлиги бўлмай, балки улар ҳар бир илмнинг асосий моҳиятини яхши билиб, ундан яхшигина истифода ва истеъмол қилардилар. Улар тезда малака ва маҳоратга эга бўлиб, мўътабар китобларнинг таълиф ва таснифига қодир бўлганлар. Баъзилари ўнта, йигирмата ва ҳатто юз адад китоб тасниф қилганлар. Уларнинг кўпи (жаҳон) илми хазинасини тўлдирган.\nМуаллифлар эса асарларини валинеъматлари бўлмиш аср подшоҳлари номига ҳам ҳадя қилардилар. Шу баҳона билан улар мамлакат ва миллатларини илмий асарлари билан баҳраманд этиб, ўз навбатида, катта мукофотга лойиқ бўлардилар ҳам подшоҳлари номини яхшилик билан келажак учун қолдириб, уларнинг мукофотлари шукрини бажо келтирардилар.\nБориб-бориб замон ўзгарди, саъйу ҳаракатлар, илмга бўлган интилишлар сусайиб, талқинчиликка айланди, «ижод қилмоқ» (деган тушунча) зарарли ва алоқасиз манзумалар чордеворида қолиб кетди. Фазл арбоблари ҳам подшоҳ номига бирор-бир ёлғон қасида ёзиб пешкаш қилмоқдан бошқа бир ҳунар топмадилар. Агарда эллик йилда бирон-бир қалам соҳиби чиққан бўлса ҳам, у ё «Таз-кират уш-шуаро» («Шоирлар зикри») ёки девон ёзган бўлиб чиқардики, асарини ўқиган одам на динига ва на дунёсига фойда оларди2. Мамлакатимизда бундай тушкунлик давр узоқ муддат давом этди.\nХудога шукурким, ҳазрати подшоҳи амир Саййид Муҳаммад Олимхон3 даврида Бухоро мамлакати халқи ҳам рўзномалар орқали олам аҳволидан хабардор бўлиб, шуни билдики, бошқа мамлакатларда йилида бир-икки китоб ёзиб халққа манфаат келтирадиган минглаб ёзғучи олимлар яшар эканлар. Шул сабабдан Бухоро соҳиби қаламлари ҳам ҳаракатга келиб, тиришқоқликларини кўрсатиб, икки-учта фойдали китоб ёзиб нашр қилдилар.\nАбдурауф Фитрат Шаъбону-л-муаззам, 1332 йил4\nҲаётнинг (яккама-якка) кураш майдонида ва жаҳон халкдари орасида ислом оламининг фарсах-фарсах5 орқада қолганлигини баён қилишга эҳтиёж йўқдир. Биз тур- кистонлилар эса бошқа исломий жамиятларга нисбатан дунёи жаҳон паришонликка тушиб, йўлимиздан адашган- миз. Ажабо, бу паришонликнинг сабаби недир?\nҚиёмат яқиндир, мусулмонлар бу дунёда аста-секин камайиб бормоқцалар.\nҲазрат Пайғамбаримиз «кулли явмин бадтар»6 деб айтганларидек, мусулмонларнинг куни кундан баттар бўлиб бормоқда.\nМаълумки, бу мулоҳазалар билкул пуч ва ботилдир7. Унга жавоб бериш у ёқда турсин, балки уларни эшитмоқлик ўзи тўғри эмас. Банда ҳам маълум муддат халқ ва миллатнинг хароблиги сабабларини излаб топиш учун ҳар тарафга югуриб, кўп кишини сўроққа тутдим, аммо ҳеч кимдан қониқарли жавоб ола билмадим. Оқибат, биз туркистонлиларнинг мусулмонлигимиз ва муқаддас Китобга эга эканлигимиз ва шу Китобни ягона раҳнамойимиз деб тасдиқдашимиз хотирамга келди. Энди шу муаззам ва мукаррам дастуруламал бўлмиш Китобга таважжуҳ8 қилишдан бошқа чора қолмади. Бу хусусда У (Қуръони карим) бизга раҳнамолик қиладими-йўқми деб, камоли қалб ва вужуди бебизоат9 ила Қуръони азим мутолаасига машғул бўлдим ва матлабимга эришдим. Қуръони карим аввал менинг саволимга шу тариқа жавоб берди: «Албатта, неъмат берилган қавм ўзларини ўзгартирмагунларича Аллоҳ уларнинг ҳолини ўзгартирмас»10.\nИнсоф юзасидан ислом оламига диққат билан қарасак: оз сонли араб қабилалари Расули алайҳиссалом ҳидояти билан шараф топгувчи ислом динига кириб, 23 йил мобайнида, яъни Ҳазрати набий замонларидан то ҳазрати Умар вафотларигача” бўлган муддатда дунёнинг икки йирик давлати бўлган Эрону Румни мағлуб қилдилар12. Шундан бани Умайя халифалиги асригача13 ислом салтанатининг ҳудудлари Чин (Хитой)дан Ҳиндгача, Мисрдан Андалусиягача чўзилди14. Уммавий ва аббосий халифалари15 Бағдоду Андалусияда ажойиб мадрасаю файзлик мактаблар очдилар. Ўз замонасининг олим ва фан арбобларини дину мазҳабига қарамай бир жойда жамладилар. Қисқа вақг орасида бу икки улуғ ислом пойтахтлари дунёдаги илм ва маърифат марказига айланди. Нафақат туркистонли мусулмонлар, балки фарангистонли насронийлар ҳам илм таҳсили ва билим олиб яшаш учун Бағдоду Андалусияга кела бошладилар.\nҲозир умумий ислом оламининг аҳволидан ўтиб, ўзимизнинг (шу кунги) ҳолимизни тадқиқ қилсак. Бир вақтлар мамлакатимиз маданият қуёшининг мабдаи16, маърифат дарёсининг манбаи сифатида танилган эди. Форобийлар, Бухорийлар, Абу Али ибн Синолар, Улуғбеклар мамлакатимизни жаҳон саҳнасига чиқарган эдилар. Бизнинг мамлакатимиз минглаб машҳур олимларни чор-атрофга етказиб бериб, қўшниларининг ҳам шарафини овоза қилиб, дунёга таратган эди. Саноатимиз шу даражада эди-ки, халифалар шунча азимат ва шавкатли бўлишларига қарамай, либос, кийим-кечакларини бизнинг мамлакатимиздан олиб кетардилар.\nАжабо, бу меросу саодатнинг баланд чўққисидан қандай қилиб тушиб қолдик? Бу хусусда ўзимизнинг уламоларимиздан сўрасак, «кулли явмин бадтар», «бу хоҳиши илоҳий» ва «қиёмат яқиндир» деган гаплардан бошқасини айтмайдилар. Лекин Қуръони каримга мурожаат қилсак, тўғри, яхши жавобга юзма-юз қилиб, бизга уни кўрсатиб қўяди. Агар шунга ҳам қаноат қилмасак, унда мана жавоби: сабаб шуки, ўтган қавмларнинг бошларига азоб юборилди. (Негаки) ҳар қавм солиҳ амалларини ёмон одатларга алиштирар экан, Аллоҳ ўз неъматларини улардан тортиб олиб, ўрнига азоб юборар17.\nБу саволга ҳам Қуръони карим камоли қатьият ва маҳобат билан жавоб беради: «Аллоҳ одамларга зулм қилмайди, балки улар ўзлари ўзларига зулм қилувчилардандир…»18 «Сизларга етган ҳар бир мусибат ўзларингизнинг носоз феълу амалларингиздандир, гуноҳларингизнинг кўпларини Аллоҳ афв этади. Агар гуноҳларингиз эвазига мусибатлар юборилса, ҳолингизга войдир! Сизларнинг амалингиз туфайли бу дунё мусибатлардан халос бўлмас эди. Сизларга Аллоҳдан ўзга ҳимоячи мададкор, балоларни даф этувчи йўқдир»19.\nЧунончи, тарих китобларида мана бу воқеа муфассал келтирилган: «Уҳуд жангининг бошланишидан олдин ислом лашкари тоққа чиқиб кофирларга қарши юзма-юз туриб саф турдилар, ислом аскарининг чап тарафида бир ингичка дара (йўл) бор эди. Ҳазрати Расули алайҳиссалом жанг қизиган пайтда кофирлар шу дарадан ҳужум қилмасин, деган мулоҳаза билан Абдуллоҳ ибн Жобир бошлиқ 50 нафар камончиларни даранинг бошига қўйиб, амр қиладиларки, «шу жойдан қимирламанг, душманга дарадан йўл берманг» деб. Бундан сўнг кофирлар лашкарига бир оз шикаст етган эди, камончиларнинг кўплари Пайғамбарнинг амрларини эсдан чиқариб, турган ерларини ташлаб, мағлубларнинг чодир ва анжомларини талон-торож қилиш билан машғул бўлдилар. Ҳали мусулмон бўлмаган Холид ибн Валид20 бу фурсатни ғанимат билиб, 200 та суворийси билан ўша дарадан ўтиб Абдуллоҳ ибн Жобирни шаҳид қилиб, мусулмонларга ҳужум қилди ва ислом лашкари шикаст топди. Саҳобалар бундан дилгир бўлиб, ўзаро: «Аллоҳ, бизга нусратни ваъда қилган эди, нима учун биз шикаст топдик» деган гапларни айта бошладилар. Уларга жавоб тариқасида қуйидаги оят нозил бўлди: «Вақтики, Уҳуд кунида, Бадр кунида кофирларга етган мусибатга ўхшаш мусибат сизга етди, сиз бир-бирингизга бизга бу мусибат қаердан етди, дедингиз. Айт, эй Муҳаммад, бу мусибат сизга ўзингиздан етди, Аллоҳ ҳар бир нарсага қодирдир»21.\nЧунончи, шу оятдан ҳам англашиладики, бизнинг эътиборсиз ва хору зор эканлигимизнинг ҳақиқий сабаби ўзимизнинг носоз аъмолимиздандир. Ўзимизни мусулмон деб биламиз-у, лекин муҳим ислом аҳкомларини тамоман тарк қилганмиз. Агар илоҳий даргоҳга ружуъ қўйиб, аҳволимизни ислоҳ қилиб, Қуръони карим аҳкомларини ўзимизга ягона раҳбар деб билсак, тараққиётга умидвор бўлиш мумкин, илло бизни бу паришонликдан ҳеч бир авлиёнинг каромати халос этмайди! «Сенга етган яхшилик Аллоҳдандир, мусибат эса ўзингдан»22 дейилади Қуръони каримда.\n1.Кейин, сўнг маъносида.\n2.Бу ўринда Фитрат тазкиралар ёзиш зарарли деган фикрни илгари сураётгани йўқ, балки минг йиллардан бери мавжуд бўлган бу адабий жанр ўз тараққиётида давом этавериши мумкин. Фақат XX аср бошларига келиб аҳолини жаҳолат ботқоғидан олиб чиқадиган ва ғафлат уйқусидан уйғотадиган маърифий рисола ва публицистик чиқишларга эҳтиёж катталигини уқтирмоқчи, холос.\n3.Саййид Муҳаммад Олимхон — Амир Абдулаҳад (1910 йили вафот этган)нинг ўғли. Бухоро амирлигида манғитлар сулоласининг охирги ҳукмдори (1910-1920). Афғонистон пойтахти Қобулда 1944 йили 23 апрелда вафот этган (тарж.)\n4.1332 ҳижрий йили – милодий 1914 йил июл-август (тарж.)\n5.Фарсах — узунлик ўлчови, бир фарсахга тенг.\n6.Кулли явмин бадтар — кундан-кун баттар.\n7.Ботил — ноҳақ, асоссиз.\n8.Таважжуҳ — юзланиш, қараш.\n9.Вужуди бебизоат — бисотсиз вужуд, мол-мулксиз одам.\n10.Қурьони карим, Раъд сураси, 11-оят.\n11.Умар бин ал-Хаттоб ал-Форуқ – чаҳорёр халифаларнинг иккинчиси, 644 йилнинг 7 ноябрида шаҳид бўлганлар.\n12.Эрону Рум мағлубияти — 640 йилга келиб Сурия ва Фаластин Византиядан мусулмонлар томонидан тортиб олинди. 651 йилда Эрон ҳудудлари Балх ва Омулгача араб халифалиги таркибига киради (тарж.)\n13.Умайя-Муовия бин Абу Суфён (тахминан 605—680) 661 йилдан уммавийлар даврида араблар Пиреней ярим оролигача босиб олиб, Франция ҳудудларига босиб ўтганлар (тарж.).\n14.Андалусия — Испания ва Португалиянинг ислом лашкарлари томонидан маҳв этилиб, мусулмонликни қабул қилган қисми.\n15.Аббосий халифалари — аббосийлар сулоласига Абул Аббос (724— 754) асос солган, 750—754 йиллари унинг ўзи халифа бўлган (тарж.).\n16.Мабдаи — чиқиш жойи.\n17.Қуръони карим, Анфол сураси, 52—53-оятларнинг мазмуни (тарж.).\n18.Қуръони карим, Юнус сураси, 23-оят.\n19.Қуръони карим, Шўро сураси, 30—31-оятлар (тарж.)\n20.Холид ибн Валид — араб саркардаси. Исломни қабул қилмасдан олдин пайғамбар (с.а.в.) га қарши уруш очган. Кейинчалик мусулмон бўлгач, халифа Усмон даври (милодий 644 ноябрь — 656 йил 17 июнь)да Сурия ва Фаластиннинг фатҳ этилишида фаол қатнашиб Византия қўшинларини мағлуб этган (тарж.).\n21.Қуръони карим, Оли Имрон сураси, 165-оят (тарж.).\nYazıyı paylaş "Хору зорлигимиз носоз аъмолимиздан"\nУзини зиели хисоблаб юрган узбекнинг шерлари фитратнинг шу езганларини укганмикан. Бугун миллат ичида шудака шахс бормикан.


Ишсизлар учун "Mening ishim" буюртмалар биржаси яратилди | bankvabiznes.uz\nИшсизлар учун “Mening ishim” буюртмалар биржаси яратилди\nПрезидентнинг 2021 йил 28 апрелдаги ПҚ–5094-сонли қарорга мувофиқ “Mening ishim” буюртмалар биржаси онлайн-майдони ишга туширилди.\nМайдонда ишсизлар, айниқса, аёллар, ёшлар, талабалар, ногиронлиги бўлган шахслар учун махсус масофадан туриб, уйда бажариладиган ишлар, касаначилик ва фрилансерлик фаолияти, иш графиклари, талаб этиладиган малака даражаси, иш ҳақи миқдори ва бошқалар жойлаштирилади.\nШунингдек, ўзини ўзи банд қилган шахсларнинг фаолият турлари, хизматларнинг рекламаси ва ушбу турдаги ишчиларга эҳтиёжи бор бўлган иш берувчилар бўйича маълумотлар акс эттирилади. Майдон орқали кунлик ва узоқ муддатли оферта шартномаси тузиш ҳам мумкин. Кунлик эълонлар “Mening ishim” буюртмалар биржаси онлайн майдони орқали бепул тақдим этиб борилади.\n2021 йил 1 июлгача янги иш ўринлари ва аҳоли бандлигига кўмаклашиш бўйича маълумотларни Давлат солиқ қўмитасининг ягона интеграциялашган ахборот ресурс базаси билан мониторинг қилишга мўлжалланган электрон дастур ишлаб чиқилади.\nМамлакат бўйлаб ёшлар тадбиркорилиги зоналари ташкил этилади


Самарқандда беш юлдузли меҳмонхона қурилади | Ўзбекистон ва жахон янгиликлари\nЎзбекистон 6 июль 16:00 364\nСамарқандда Туркиянинг APЕАC компанияси билан ҳамкорликда лойиҳа қиймати 20 миллион долларни ташкил этадиган беш юлдузли меҳмонхона қурилади. Бу ҳақда туризмни ривожлантириш бўйича вилоят ҳокими ўринбосари Мунис Восеев маълум қилди, дея хабар беради «Зарафшон» нашри.\nБугунги кунда унинг қурилиши учун жой ажратилган ва ушбу ҳудуддаги биноларни баҳолаш ишлари олиб борилмоқда. Улар бузилиб, қурилиш ишлари яқин кунларда бошланади.\nШунингдек, «Афросиёб» меҳмонхонасини «Регистон КFT» хорижий корхонасига сотиш кўзда тутилган. Ҳозирда ушбу лойиҳа ўрганилмоқда.\nСамарқанд туманида хорижий сайёҳларга соғломлаштириш ва профилактика хизматларини кўрсатувчи объектлар барпо этилмоқда. Бу ерда меҳмонхоналар, коттежлар ва маданий ҳордиқ чиқариш жойлари ўрин олади. Ишлар «Оригинал Макс Люкс» МЧЖ томонидан амалга оширилмоқда.\nЖанубий Кореянинг «Янгон корпорейшн» компанияси томонидан эса сайёҳлар учун тиббий марказ, тарихий либослар театри ва ресторан-меҳмонхона мажмуаси қурилади. Ҳозирги кунда «Эл мероси» театри атрофидаги бинолар бузилмоқда. Янги объектлар учун 1,6 гектар майдон бўшатилади. Биноларни келаси йилнинг биринчи чорагида фойдаланишга топшириш режалаштирилган.\nМаълумот учун, Самарқанд вилоятида жорий йилги сайёҳлик мавсумида 350 минг хорижий ва 1 миллион 650 минг нафар маҳаллий сайёҳга хизмат кўрсатилиши кутилмоқда.


Шимолий Осетиянинг Беслан шаҳридаги мактабда қуролланган гуруҳ томонидан гаровга олинганларни озод этиш ишлари давом этмоқда.\n28 июн 2022, Тошкент вақти: 12:08\nБугун кун ярмида қуролланган гуруҳ гаровда ушлаб турилган мактабда содир этилган кучли портлашдан кейин у ерга махсус кучлар бостириб кирди. Баъзи тасдиқланмаган маълумотларга кўра, қуролланган гуруҳ вакилларининг бир қанчаси ўзларини портлатиб юборган, 13 нафар жанггари қочиб кетган. Гаровдагилардан тахминан 100 нафари ҳалок бўлган, 400 нафари яраланган. Баъзи маълумотларга кўра, касалхонага ётқизилганларнинг 150 нафари мактаб ўқувчилари. 3 нафар тирик қолган жанггари бир нечта болани ҳамон гаровда ушлаб турибди, деган хабар ҳам мавжуд. Мазкур жанггарилар ва ҳукумат кучлари ўртасида отишмалар давом этмоқда. Шимолий Осетия Федерал хавфсизлик хизмати бошлиғи Валерий Андреевнинг маълум қилишича,\n“мазкур жангни ҳукумат кучлари бошламаган. Ҳукумат кучлари гаровдагиларни тинч йўл билан олиб чиқиш режасида бўлган” .\nҲозиргина олинган “Интерфакс” ахборот агентлиги хабарига кўра, болалар, ўқитувчилар ва ота-оналардан иборат гаровга олинганларнинг умумий сони 1200 нафардан ортиқ бўлган.\nШимолий Осетияда содир бўлган бу ҳодисани Европа Иттифоқи мамлакатлари ва Америка Қўшма Штатлари қоралади.


Sentabr 20, 2019 - Яшнобод тумани ҳокимлиги\n“ФАРЗАНДЛАР ТАРБИЯСИ УЧУН БАРЧАМИЗ МАСЪУЛ!”\nSentabr 20, 2019 admin Yangiliklar\nШу йилнинг 23 август куни Президент Шавкат Мирзиёев раислигида ўтказилган видеоселекторда вилоят, туман ва шаҳар ҳокимлари ҳамда бошқа раҳбарлар мактабларга бориб, дарс бериш тартибини жорий… Continue Reading “ФАРЗАНДЛАР ТАРБИЯСИ УЧУН БАРЧАМИЗ МАСЪУЛ!”\n“КИТОБ — МЕНИНГ ДЎСТИМСАН!”\nКитоб инсоннинг энг яқин дўсти ва маслаҳатчиси, ақл қайроғи ҳамда билим манбаидир. Китоб – фикрлаш қуроли, хазиналар калити, тафаккур чироғи ҳисобланади. Китобни инсон тафаккурининг қанотига… Continue Reading “КИТОБ — МЕНИНГ ДЎСТИМСАН!”\nПойтахтимизнинг Яшнобод туманидаги 69-сонли умумий ўрта таълим мактабида Республика маънавият-маърифат маркази туман бўлими ташаббуси билан “Жаҳолатга қарши маърифат” шиори остида тадбир бўлиб ўтди. Ўзига хос… Continue Reading САНЪАТКОР БИЛАН УЧРАШУВ\nПойтахтимизнинг Яшнобод туманидаги 244-сонли умумий ўрта таълим мактабида “Саломатлик — туман бойлик” мавзуида семинар ўтказилди. Туман тиббиёт бирлашмаси ташаббуси билан юштирилган тадбирда мактабларнинг ўқитувчилари, оилавий… Continue Reading САЛОМАТЛИК — ТУМАН БОЙЛИК


Халқаро ҳамжамият АҚШ ва Британиянинг Ироққа бостириб киргани хусусида ҳозиргача баҳслашмоқда.\n20 март куни Ироқ уруши бошланганига бир йил тўлди. АҚШ ва Британия биргаликда Саддам Ҳусайн режимини ҳокимиятдан ағдариш ҳақида қабул қилган қарори ҳозиргача мунозарали масала бўлиб қолмоқда. Уруш тарафдорлари Вашингтон ва Лондон расмийлари халоскорлар сифатида ҳаракат қилганларини айтаётган бир пайтда, Ироқ уруши танқидчилари АҚШнинг бир томонлама ҳатти-ҳаракатидан империализм ҳиди келаётганини айтмоқдалар. Бу масалада мубоҳасалар давом этар экан халқаро ҳамжамият уруш натижаларини хусусида келишувга эришмоқда.\nАҚШ ва Британиянинг Ироқни босиб олиш ҳақидаги қарори қанчалар мунозарали бўлганини эслаш учун бир йил олдин халқаро миқёсдаги баҳсларда қилинган чиқишларни яна бир бор эшитишнинг ўзи кифоя.\nАҚШ ва Британия Кувайтга 200 минг қўшин тўплаб, БМТ мандатисиз ҳам Ироққа бостириб кириши аён бўлганидан кейин, Франция Ташқи Ишлар вазири ўз норозилигини яширмаган эди.\nФеврал ойи ўртасида БМТ Хавфсизлик Кенгашида нутқ сўзлаган Доминик де Вилпен қуроллар инспекцияси Саддам Ҳусайн солаётган хавфни аллақачон бартараф қилгани ва бу Ироққа нисбатан ҳарбий куч ишлатишдан кўра самарали йўл эканини таъкидлаган эди:\n“Куч ишлатишдан фарқли ўлароқ, инспекциялар Ироқни батамом ва тинч йўл билан қуролсизлантиришнинг алтернатив йўлидир. Биз ўзимизга бу ҳам хавфсиз, ҳам муаммони тез ҳал эта оладиган йўл бўла оладими, деган савол беришимиз керак ”, - деган эди Доминик де Вилпен.\nБироқ шу куни Хавфсизлик Кенгашида нутқ сўзлаган АҚШ Давлат Котиби Колин Пауэлл Вашингтон расмийлари бундай буён турли тортишувларга тоқат қила олмаслигини айтган. Пауэл Кенгашга Ироқ БМТ инспекторлари билан ҳамкорлик қила олмагани ва ҳарбий куч ишлатмаслик муаммони хал қилмасликни англатишини айтган:\n“Биз ҳозирда Ироқ ўз мажбуриятларини яна бажармаётгани ва ҳамкорлик қилмаётганини кўряпмиз. Менимча, мазкур муаммо хал этилмаслигининг салбий оқибатлари ҳақида Кенгаш ўйлашни бошлайдиган вақт келди”.\nИроқ уруши бошланган кунга бир йил тўлган бўлса ҳам, кўп давлатларнинг бу масаладаги позициясида кузатилган кескин фарқ сақланиб қолмоқда.\nИроққа бостириб киришни қўллаб-қувватлаган давлатлар, хусусан Италия, Полша ва Испания Ироққа ўз қўшинларини жўнатди. Урушга қарши бўлган давлатлар эса Ироқ масаласига Американинг иши сифатида қарайдилар ва ҳокимиятни тезроқ ироқликларга топширишга чақирмоқдалар.\nИроққа немис аскарлари жўнатилмаслигини айтган Берлин расмийлари, агар НАТОнинг барча аъзолари розилик берса, НАТО қўшинлари Ироққа киритилишига қаршилик кўрсатмаслигини билдирди.\nИроқ бўҳронини БМТ доирасида ҳал этишга чақирган Россия ва араб давлатлари АҚШ бошқарувида бўлган Ироққа ўз қўшинларини жўнатишни истамади.\nИроқ уруши борасида халқаро ҳамжамият ўртасида бўлиниш сақланиб қолаётган бўлишига қарамай, уруш натижалари хусусида баъзи келишувларга эришилмоқда. Бунга октябр ойида АҚШ ташаббуси билан БМТ Хавфсизлик Кенгаши қабул қилган резолюция мисол бўла олади. Ҳужжатда ҳокимиятни имкон қадар қисқа фурсатда ироқликларга топшириш, хавфсизликни таъминлаш ва қайта қуриш ишларида халқаро ҳамжамият ролини ошириш кўзда тутилган.\nАҚШ ва Британиянинг бир томонлама сиёсатини танқид қилган БМТ Бош Котиби Кофи Аннан мазкур резолюция халқаро жамоатчилик Ироқ ҳалқи манфаатларини сиёсий бўлинишдан юқори қўйишини кўрсатганини таъкидлади.\nЯқинда халқаро ташкилотлар ва ахборот агентликлари томонидан 2 минг 500 ироқлик орасида ўтказилган сўров натижаларига кўра, сўралганларнинг кўпи АҚШ ва Британиянинг Ироққа бостириб кирганини ижобий баҳолаган. Аммо улар чет эл қўшинларининг Ироқда бундан буён қолишига қарши эканликларини айтганлар.\nИроқ уруши бошланганининг бир йиллиги арафасида 19 март куни Оқ Уйда нутқ сўзлаган АҚШ Президенти Жорж Буш АҚШ ва унинг иттифоқчилари терроризм таҳдидини енгишини, зўравонлик актлари ва таҳликаси олдида ҳеч қачон таслим бўлмаслигини, терроризмга қарши кескин чоралар кўриш лозимлигини таъкидлади. Буш Саддам Ҳусайн ҳокимиятдан ағдарилиши билан Яқин Шарқ минтақаси хавфсизроқ бўлиб қолганини билдирди:\n“Бугунги кунда ироқликлар дунёнинг эркин халқлари қаторига қўшилар экан, биз Яқин Шарқда кескин ўзгариш ва инсон эркинлиги борасида муҳим муваффақиятга эришилаётганини кўряпмиз. Бу хусусда қадрдон дўстларимиз билан келишмовчиликлар бўлди. Аммо у ўтмишда қолди. Ироқ диктаторининг ҳокимиятдан ағдарилиши билан Яқин Шарқдаги зўравонлик, агрессия ва беқарорлик манбаси йўқ қилинганини ҳозирда барчамиз эътироф эта оламиз ”, - деди АҚШ Президенти Жорж Буш.


Тўрт йилда ижтимоий соҳага 22 миллиард доллар ажратилган – Беҳзод Мусаев\n13:58 / 03.03.2021\nКеча, 2 март куни Ёшлар ижод саройида Ўзбекистон Электрон оммавий ахборот воситалари миллий ассоциацияси ва Ўзбекистон Нодавлат-нотижорат ташкилотлари миллий ассоциацияси ташаббуси билан «Очиқ мулоқот: ижтимоий соҳа – кеча, бугун, эртага» мавзусида учрашув бўлиб ўтди.\nKun.uz мухбири хабарига кўра, бош вазир ўринбосари Беҳзод Мусаев 2020 йил ижтимоий соҳа учун масъулиятли йил бўлганини таъкидлаб, соҳа давлат бюджетининг асосий қисми йўналтириладиган тармоқ эканлигини айтди.\nМаълум қилинишича, 2017-2020 йилларда ижтимоий соҳага 188,8 триллион сўм (22 миллиард доллар атрофида) маблағ ажратилган. Халқ таълими тизимининг бюджети эса сўнгги тўрт йил ичида 3,3 бараварга оширилган.\nШунингдек, 2021 йилда 31та янги мактаб қуриш, 320та мактабни таъмирлаш ва моддий-техник базасини яхшилаш учун бюджетдан 2 триллион сўм ажратилади.\n23:29 / 18.12.2020\nБош вазир ўринбосари ва Тошкент шаҳар ҳокими ёшлар билан рақс флешмобида қатнашди (видео)\n«Ўзбекистонда коронавирус билан касалланганлар деярли қолмади» – Бош вазир ўринбосари


Доривор рута ўсимлигини етиштириш | Агро-Олам.Uz\nБош саҳифа Доривор ўсимликлар Доривор рута ўсимлигини етиштириш\nРута табиий ҳолда Ўрта Ер денгизи, Жанубий Европа, Осиё мамлакатларида, шу жумладан Ўзбекистонда ҳам ёввойи ҳолда ўсади. Россия, Украина ва Белоруссия давлатларида кенг майдонларда кўпроқ экилиб келинмоқда. Ҳозирги кунда Ўзбекистон Республикасининг айрим суғориладиган тупроқларининг кичик майдонларида экилмоқда. Доривор рута ўсимлигини унумдор, механик таркиби ўртача ва стуктурали тупроқларда экилса ёки дуккакли ўсимликлардан бўшаган ерларни ажратилса, яхши ўсади ва ундан кўпроқ хомашё йиғиб олиш мумкин. Доривор рута ўсимлиги экиладиган ерларни кузда тайёрлашдан олдин гектарига 20—30 тонна гўнг ва 40—50 кг фосфор ўғити бериб, 25—28 см чуқурликда ҳайдаб қўйилади. Эрта баҳорда, яъни март ойларининг бошларида ерларни бороналаб ва мола билан текислаб бегона ўтлардан тозалаб, тупроқ ҳарорати (10—15 см қатламида) 15—20°С бўлганда рута уруғи 1—1,5 см чуқурликда, қатор оралари 15 см эгатлар оралиғи 70 см қилиб сабзавот экиш мосламаларида экилади. Рута ўсимлиги уруғидан кўпаяди. Ўсимликнинг уруғи жуда майда бўлганлиги учун у секинлик билан ўсади. Тупроқда нам етарли бўлса уруғлар 6—8 кундан кейин униб чиқади. Намгарчилик етарли бўлмаган ерларда экиш билан бир вақтда суғориш учун эгатлар олинади. Ўсимлик ердан униб чиққандан кейин унга ишлов бериш бошланади. Рутани яхши ривожланиши, ундан сифатли ва мўл ҳосил етиштириш мақсадида қатор оралари культивация билан юмшатилади ва бегона ўтлардан тозаланади. Чунки бегона ўтлар ва ҳашаротлар кўпроқ зарар етказиши мумкин.\nЎсимлик 2—3 та чин барг чиқарганда қатор оралари ўтлардан тозаланиб ягана қилинади ва ҳар бир тупда 2—3 тадан ўсимлик қолдирилади. Агар уруғлар тўлиқ униб чиқмаган ерлар бўлса, у майдонларни тўлдириш учун (ремонг) яганалаш натижасида ортиб қолган бақувват ўсимликлардан фойдаланиш мақсадга мувофиқ бўлади.\nРута ўсимлигини ўсув даврида яхши ўсиши ва ривожланиши учун гектарига 40 кг ҳисобидан соф азот ва 20 кг дан калий ўғити билан озиқлантирилади.\nИккинчи озиқлантириш рута ўсимлиги шонага кирган даврда гектар ҳисобига 30 кг азот ва 20 кг дан фосфор ўғити билан озиқлантирилади.\nОзиқлантириш ҳар бир суғоришдан олдин амалга оширилиши лозим. Суғоришдан кейин рута ўсимлигининг оралари юмшатилади ва бегона ўтлардан тозаланади.\nРута ўсимлиги озиқа элементларга талабчан бўлганлиги учун охирги озиқлантиришни гуллаш олдидан 30 кг дан азот ва калий ўғити бериш билан тугатилади.\nВегетация давомида рутани ҳаво ҳарорати ва тупроқ намлигини ҳисобга олган ҳолда биринчи йили 7—8 марта суғорилади. Рута ўсимлиги иккинчи йили мева беради.\nИккинчи ва ундан кейинги йилларда суғориш ва ораларига ишлов бериш сони анча камаяди ва уни озиқлантириш хомашёси ўриб олингандан кейин амалга оширилади. Унинг хомашёси вегетация давомида гуллаш фазасигача икки марта ўриб олинади. Рутанинг маҳсулоти ер юзасидан 5 см қолдирилиб пичан ёки силос ўрадиган комбайн билан йиғиб олинади. Рута ўсимлигини ўсув даврида яхши парвариш қилинса, (ўғитлаш, суғориш, ораларига ишлов бериш, зараркунанда ва касалликларга қарши) гектаридан 4—5 тонна кўк масса, 600—700 кг қуруқ маҳсулот (барг, гул) ва 80—90 кг уруғ йиғиб олиш мумкин. Рута ўсимлигига барча маданий ўсимликларга ўхшаб вегетация давомида ўргимчаккана, ҳашарот личинкалари, барг шираси кўпроқ зарар келтиради. Касалликни олдини олиш учун 10% ли олтингугурт каллоид суспензияси ва децит эритмаси билан ишланади.


ИнтерФУТБОЛ :: “Локо”ни трансфер ойнасининг1-кунида уч нафар футболчи тарк этди\n“Локо”ни трансфер ойнасининг1-кунида уч нафар футболчи тарк этди\nБулар - дарвозабон Игнатий Нестеров, ҳимоячи Даврон Ҳошимов ҳамда ярим ҳимоячи Ойбек Қиличев.\nТажрибали посбон Игнатий Нестеров “темирёʻлчилар” таркибига 2014-йил келиб қоʻшилганди. У дастлабки беш мавсум жамоамиз шарафини ҳимоя қилиб уч бор Оʻзбекистон чемпиони, уч бор Оʻзбекистон Кубоги соҳиби, бир марта Оʻзбекистон Суперкубоги соҳиби каби совринларни қоʻлга киритди. Шунингдек, 2016-йил жамоамизнинг Осиё чемпионлар лигаси чорак финалга қадар боришида муносиб ҳисса қоʻшди.\nОʻтган йилнинг маʼлум бир қисмини Саудия Арабистонининг “Оҳод” клубида оʻтказган Нестеров шундан соʻнг яна “Локо”га қайтиб Суперлига охирги бешта турида “темирёʻлчилар” дарвозасини ҳимоя қилди. Нестеров бу йилги мавсумни ҳам “Локо” сафида бошлади ва жамоа сардори сифатида футболчиларни майдонга бошлаб чиқди. Лекин ёзги трансфер ойнаси пайти у жамоа алмаштиришга қарор қилди ва бу ниятини “Локомотив” ПФК раҳбарияти дарвозабон хоҳиш-истагидан келиб чиққан ҳолда қоʻллаб-қувватлади. Натижада ҳар икки томон розилиги билан Игнатий Нестеров шартномаси бекор қилиниб, моҳир дарвозабон эркин агент сифатида жамоамизни тарк этди.\nТажрибали ҳимоячи Даврон Ҳошимов ҳам “Локомотив” билан хайрлашди. Бир ярим мавсум клубимиз шарафини ҳимоя қилган Ҳошимов “Локо”нинг оʻтган йил Оʻзбекистон чемпионатида кумуш медалларни қоʻлга киритишида муносиб ҳисса қоʻшди. Шунингдек, йил бошида жамоамизга қоʻшилган тажрибали ярим ҳимоячи Ойбек Қиличев ҳам “темирёʻлчилар”ни тарк этди. “Локомотив” ПФК ҳар учала футболчига клуб олдидаги хизматлари учун миннатдорчилик билдиради ҳамда уларнинг кейинги фаолиятида омад тилайди.


ЧОЙ ОРГАНИЗМ ҚАРИШИНИ СЕКИНЛАШТИРАДИ… - 12 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 12 » ЧОЙ ОРГАНИЗМ ҚАРИШИНИ СЕКИНЛАШТИРАДИ…\nБританиялик фитнес-эксперт Ники Виброу ўз тажрибасидан келиб чиқиб организмнинг қаришини секинлаштиришда чойдан ўтадигани йўқлигини айтиб ўтди. Агар кунига бир хил миқдорда сув ичиш азалдан тавсия этиб келинган бўлса, сувни кам ичадиганлар чой парҳезига ўтишлари мумкин. Организмнинг қаришини секинлаштириш учун ҳар куни 8 чашка чой ичиб турилса бас. У нафақат қаришни секинлаштиради, балки, таркибидаги антиоксидантлар ҳисобига қондаги холестеринни ҳам камайтиради.\n— Мен кунига саккиз чашка оқ ёки кўк чой ичишни канда қилмайман, — деди олима. — У ортиқча вазнни йўқотишда ҳам катта ёрдам беради. Доимо ёш кўринишни истаганлар, зудлик билан чой парҳезини бошлаганлари маъқул.


Ёш олимлар нефть-газ саноати ривожланишига ўз ҳиссасини қўшади – Yoshlar ovozi\nЁш олимлар нефть-газ саноати ривожланишига ўз ҳиссасини қўшади\nЖорий йилнинг 15-17 май кунлари пойтахтимиздаги “Ўзэкспомарказ” миллий кўргазмалар мажмуасида “Ўзбекистон нефть ва гази – OGU 2019” йигирма учинчи халқаро кўргазмаси доирасида “Ўзбекистон нефть-газ саноати ривожланишининг янги босқичи“ мавзусида ёш олимлар йиғилиши ва касб-ҳунар коллежлари ўқувчиларининг интерактив сессияси бўлиб ўтади.\nМазкур тадбирлар мамлакатимиз нефть-газ саноати соҳасида ёш мутахассис ва олимларнинг илмий-ижодий фаоллигини ошириш ҳамда ўзаро ҳамкорликни мустаҳкамлашга қаратилган.\nБугунги кунда “Ўзбекнефтгаз“ акциядорлик жамияти тизимидаги корхона ва ташкилотларда 28 мингдан зиёд ёш мутахассис меҳнат қилади. Бу саноат соҳасида ташкил этадиган ишчилар сонининг тахминан 30 фоизи демакдир. Шу билан бирга, “Ўзлитинефтгаз” акциядорлик жамияти, Нефть ва газ конлари геологияси ҳамда қидируви институти ёш кадрлар тайёрлашда муҳим ўрин эгаллаб келмоқда.\nШу маънода кўргазма ва анжуман доирасида бўлиб ўтадиган тадбирлар ёш олимлар учун жуда мазмунли ва фойдалидир. Эътиборли жиҳати шуки, улар ўз соҳалари бўйича илмий изланишини намоён қилиши билан бирга иштирокчиларнинг илмий-ижодий ишларидан хабардор бўлади. Ҳозир ташкилий қўмитага нефть-газ соҳасидаги долзарб мавзуларни қамраб олувчи 50 дан зиёд ҳужжатлар тақдим этилган. Уларнинг барчаси илмий-техник конференцияларнинг махсус тўпламида нашр этилади. Якунга кўра, натижалар сарҳисоб қилиниб, ғолиблар аниқланади ҳамда уларни тақдирлаш маросими ўтказилади.\nМиллат ифтихори ҳамиша барҳаёт\nСурхондарёда “Book taхi” старт олди\n← Олтинга тенг ғоялар\nЁшлар – касб-кўникмалар – келажак →


09:57 11.10.2019 (Янгиланган 09:58 11.10.2019) Ҳавола олиш\nТОШКЕНТ, 11 окт - Sputnik. Тошкентдаги Туркийзабон мамлакатлар трансплантологлари ҳамжамияти ва Туркия трансплантологлари ҳамжамиятининг ҳамкорликдаги 3 – конгрессида Ўзбекистонда уч юзга яқин беморда буйрак трансплантацияси муваффақиятли амалга оширилгани маълум қилинди.\nСоғлиқни сақлаш вазирлиги хабарига кўра, замонавий тиббиётда трансплантология, яъни инсон аъзоларини кўчириб ўтказиш амалиёти жорий этилиши инсон саломатлигига оғир асорат етказувчи бир қатор хасталикларни даволашда катта имкониятлар яратмоқда. Ҳар йили дунёда 136 мингдан зиёд беморларда ана шундай трансплантология амалиёти бажарилади. Жаҳонда бўлгани каби мамлакатда ҳам тиббиётнинг бундай замонавий ютуқларини жорий этишга алоҳида эътибор қаратилмоқда.\n“Жумладан, ҳозирда Республика шошилинч тиббий ёрдам илмий маркази, Республика ихтисослаштирилган хирургия илмий-амалий тиббиёт марказида яқин қариндошлардан беморларга жигар ва буйрак кўчириб ўтказиш амалиёти самарали амалга оширилаяпти. Юртимизда тиббиёт муассасаларида сўнгги икки йилда биргина буйрак трансплантологияси амалиёти уч юзга яқин беморда муваффақиятли ўтказилди”, - дейилади хабарда.\nҚайд этилишича, президент ташаббуси билан трансплантология соҳасини янада ривожлантиришга оид чора-тадбирлар тобора такомиллашмоқда. Хусусан, Республика ихтисослаштирилган нефрология ва буйрак трансплантацияси илмий-амалий тиббиёт маркази нинг ташкил этилгани бу борада муҳим қадам бўлди. Айни пайтда ушбу янги тиббий-илмий марказда ҳам бундай янги технологияларни жорий этишга тайёргарлик кўрилмоқда.


Шайх Муҳаммад Содиқ Муҳаммад Юсуф ҳазратларига суиқасд режалаштирилганмиди? - zarnews.uz\nШайх Муҳаммад Содиқ Муҳаммад Юсуф ҳазратларига суиқасд режалаштирилганмиди?\n1992 йилнинг охирларида айрим давлатларнинг махсус хизматларидан бизга кетма-кет тезкор хабарлар келиб тушди, – дейди Ўзбекистон Республикасининг собиқ Ички ишлар вазири, генерал-полковник Зокиржон Алматов “Ўзбекистон овози” газетасида чоп этилган суҳбатда. – Маълум қилинишича, Шайх Муҳаммад Содиқ Муҳаммад Юсуф ҳазратлари Фарғона водийсининг қайсидир туман ёки шаҳрига борган вақтларида, у кишига нисбатан террорчи гуруҳлар томонидан суиқасд уюштирилиши режалаштирилаётган экан.\nТеглар: Шайх Муҳаммад Содиқ Муҳаммад Юсуф


Туркистондаги илк 5 юлдузли меҳмонхона қурилиши қай аҳволда\n5 Март 15:49\nTÚRKİSTAN. Kazinform - Туркистон вилояти ҳокими Ўмирзак Шўкеев вилоят марказидаги қурилиш майдонларида бўлиб, «Керуен-сарай» кўп функцияли сайёҳлик комплекси қурувчилари билан учрашди, деб хабар беради Kazinform вилоят ҳокимлиги матбуот хизматига таяниб.\nУшбу мажмуа Туркиянинг «Sembol construction» компанияси томонидан давлат-хусусий шериклиги асосида қурилмоқда. Хорижий сармоядорлар ҳар томонлама қўллаб-қувватлагани учун вилоят раҳбарига миннатдорлик билдирди.\n«Сиз бажараётган иш ҳажми жуда катта ва мураккаб. Барча ишлар белгиланган жадвал асосида олиб борилмоқда, бунинг учун сизга алоҳида миннатдорчилик билдираман. Биз ҳар доим ёрдам беришга ва қўллаб-қувватлашга тайёрмиз», - деди вилоят ҳокими.\nЭслатиб ўтамиз, туристик мажмуа қиймати 39 миллиард тангани ташкил қилади. Халқаро даражадаги комплекс таркибига нафақат меҳмонхоналар, шарқона бозор ва ресторанлар, балки сунъий кўл ҳам киради. Майдони 200 минг квадрат метрдан ошадиган ноёб лойиҳада қадимий шаҳар меъморчилиги анъаналари сақланиб қолади. Қурилиш ишлари шу йил октябр ойида якунланиши кутилмоқда.\nЭслатиб ўтамиз, ушбу лойиҳа ўтган йилнинг ноябр ойида Истанбулда бўлиб ўтган Қозоғистон-Туркия инвестиция форумида эришилган келишувлар доирасида амалга оширилмоқда.\nТаъкидлаш жоизки, Туркистон шаҳрини туркий дунёнинг маънавий ва маданий марказига айлантириш, шунингдек, қадимий шаҳарда туризмни ривожлантириш мақсадида Яссавий музейи, «Ұлы Дала елі» маркази, Драма театри, вилоят илмий ва универсал кутубхонаси, «Керуен сарай» маркази, Биринчи Президент боғи, ҳунармандлар маркази, ташриф маркази, амфитеатр, мусиқали фаввора қурилмоқда. Бундан ташқари, ўтган йили Ҳ.А.Яссавий мақбараси атрофида тиклаш, ободонлаштириш ва кўкаламзорлаштириш ишлари бошланди. Шунингдек, Қозоқ маданият илмий-тадқиқот институти қадимий Култўбе шаҳри атрофида археологик қазишма ишларини олиб бормоқда. Бу борадаги ишлар бу йил ҳам давом этмоқда.\nШу билан бирга, Туркистонда сайёҳларга қулайлик яратиш мақсадида замонавий «Rixos Khadisha Turkestan», «Hampton by Hilton», «Innovation Central Asia» меҳмонхоналари қурилмоқда. Вилоят ҳокими вилоят марказини айланиб чиқиш чоғида илк беш юлдузли «Rixos Khadisha Turkestan» меҳмонхонаси қурилишини кўздан кечирди. Олти қаватли меҳмонхона мажмуасида 120 та хонаси, бизнес маркази, кинотеатр, анжуманлар зали ва бир нечта ресторан мавжуд.\n6 Қозоғистонда 20 октябрдан карантин чекловлари юмшатилади\nҚР Президенти Туркистон вилояти ҳокимини қабул қилди


Наманган вилоятининг ички савдо айланмаси — Review.uz\nИқтисодий тадқиқотлар ва ислоҳотлар маркази томонидан Наманган вилоятининг ички савдо айланмаси кўрсаткичлари таҳлил қилинди.\n2021 йилда вилоятдаги улгуржи савдо товар айланмасининг ҳажми 87 612 млрд сўмни ташкил этиб, 2020 йилга нисбатан 42,7%га ортган. Вилоятнинг чакана савдо товар айланмаси ҳажми эса 15 191,6 млрд сўмни ташкил этган ҳолда, 2020 йилга нисбатан 11,8 %га ортган.\nШаҳар жойларида овқатланиш ташкилотларини қўшган ҳолда, чакана савдо товар айланмаси ҳажми 143 551,0 млрд сўмни, қишлоқ жойларида эса 26 057,5 млрд сўмни ташкил этган. Вилоятдаги чакана савдо товар айланмаси таркибида ноозиқ-овқат товарлар ҳажми 92410,8 млрд сўмни, озиқ-овқат товарлар ҳажми эса 77197,7 млрд сўмни ташкил этган.\nВилоятдаги чакана савдо товар айланмаси ҳажми туманлар кесимида таҳлил қилинганда, Наманган шаҳри (40,9%), Поп (8,7%) ва Чуст (8,1%) туманлари юқори кўрсаткични ташкил қилган. Мингбулоқ туманининг умумий чакана савдодаги улуши эса 2,5%ни ташкил этади.\n2021 йилда чакана савдо товар айланмасининг 2020 йилга нисбатан юқори ўсиш суръати Наманган (22,6%), Мингбулоқ (16,9%) ва Тўрақўрғон(16,4%) туманларида кузатилди.\nАҳоли жон бошига чакана савдо товар айланмасининг вилоятда ўртача қиймати 5239,7 минг сўмни ташкил қилган. Наманган (9 511,9 минг сўм) шаҳри, Поп (5 909,4 минг сўм) ва Норин(5 602,4 минг сўм) туманларида аҳоли жон бошига тўғри келадиган чакана савдо товар айланмаси ҳажми юқори кўрсаткични ташкил қилган. Чортоқ (2996,7 минг сўм), Мингбулоқ (2954,3 минг сўм) ва Уйчи (2952,3 минг сўм) туманларида чакана савдо товар айланмаси ҳажми нисбатан паст кўрсаткични ташкил қилган.


22.08.2019 14:28 0 2861\nКаримов Фонди ноширлик йўналишида ёзувчи Луқмон Бўрихоннинг «Олов тутган одам» номли романини чоп этди. Бу ҳақда «ЎзА» хабар берди.\n«Ислом Каримов 1986 йили иқтисодий ва ижтимоий жабҳада энг қолоқ ҳудудлардан бирига айланиб қолган Қашқадарёга юборилади. Ўша кезлар маҳаллий аҳолининг вилоят раҳбариятига ишончи буткул сўнган эди. «Пахта иши» деб аталган тергов туфайли бутун бошли меҳнаткаш халққа «ўғри», «порахўр» каби туҳматлар ёғдирилиши вазиятни янада мураккаблаштирган эди. Қайд этилганидек, ўша кезлар вилоят ижтимоий-иқтисодий кўрсаткичлар бўйича ҳам республикада энг қуйи ўринларга тушиб қолганди.\nИслом Каримов олдида мушкул вазифа турар эди: у одамлардаги тушкун кайфиятга барҳам бериши, халқнинг ишончини қозониб, уларда ёруғ кунларга умид уйғотиши лозим эди. Вилоятнинг аввалги раҳбарлари даврида «пахта иши» бўйича жазога тортилган хонадонларга бошқаларнинг ҳатто яқинлашиши ҳам тақиқланган эди. Улардан фарқли равишда, Ислом Каримов адолатсизлик қурбони бўлган оилаларга яқиндан доимий ёрдам кўрсатди.\n«Олов тутган одам» романида шу каби воқеалар батафсил тасвирланган. Муаллиф Луқмон Бўрихон асар устида ишлаш жараёнида турли ҳужжатларни, тарихий манбаларни ўрганган, шунингдек, қаламга олинган ҳодисаларнинг шоҳиди бўлган қашқадарёликлар билан кўп бора учрашиб суҳбатлашган», дейилади хабарда.\nИслом Каримов китоб Луқмон Бўрихон\n#Конор Макгрегор - 92\n#олий таълим - 65\n#Бернар Арно - 5\n#Индонезия - 151\n#Томск - 3\n#қўшма мажлис - 3\n#Сирдарё - 109\n#Австралия - 118\n#самолёт - 126\n#аёллар - 43\n#жиноят иши - 44